**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Σεπτεμβρίου 2022, ημέρα Δευτέρα και ώρα 16:10΄, στην Αίθουσα της Γερουσίαςτου Μεγάρου της Βουλής,συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα, ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Μιλτιάδης Χρυσομάλλης, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά - Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Καλησπέρα σας και καλή κοινοβουλευτική περίοδο να έχουμε στην Επιτροπή, καθώς είναι η πρώτη συνεδρίασή της, μετά τις καλοκαιρινές διακοπές.

Το θέμα της ημερήσιας διάταξης σήμερα είναι η επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα, ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης».

Το λόγο έχει η κυρία Αναγνωστοπούλου, η οποία θέλει να θέσει ένα διαδικαστικό ζήτημα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Όπως έχουμε εκθέσει και στην επιστολή, που έχουμε αποστείλει στον Πρόεδρο της Βουλής, κ. Τασούλα, εδώ έρχεται ένα σχέδιο νόμου με τη διαδικασία, σύμφωνα με τον Κανονισμό, της κύρωσης Σύμβασης. Κύρωση Σύμβασης, όμως, ανάμεσα στο ελληνικό κράτος και σε ιδιώτη είναι μία κύρωση πάρα πολύ συνοπτική, η οποία δεν αλλάζει καθόλου και δεν εγκλωβίζει τον νομοθέτη στο περιεχόμενο της σύμβασης. Αυτό είναι το πρώτο. Εάν αυτή η Σύμβαση αλλάζει σε οτιδήποτε τον αρχαιολογικό νόμο ή οποιονδήποτε άλλο νόμο, τότε είναι υποχρέωση του Υπουργείου να το εισαγάγει, όχι ως κύρωση Σύμβασης, αλλά ως νομοθετική διάταξη. Αυτό δεν συμβαίνει. Στην Αιτιολογική Έκθεση λέει ότι αλλάζει, διευρύνει, οριζόντια, κάθετα - μπορώ να σας το διαβάσω κιόλας - τον αρχαιολογικό νόμο. Άρα, λοιπόν, δεν είναι Σύμβαση, είναι νομοθετική διάταξη και έτσι πρέπει να εισαχθεί στη Βουλή, ως νομοθετική διάταξη. Διαφορετικά, καλούμαστε εδώ να παραβούμε τον Κανονισμό της Βουλής και να παρανομήσουμε.

Το δεύτερο που θα ήθελα να πω, ως προς τη διαδικασία, είναι ότι μαζί με την κύρωση Σύμβασης ή οποιασδήποτε νομοθετικής διάταξης, θα θέλαμε να προσκομιστούν και να κατατεθούν έγγραφα από τις ελληνικές υπηρεσίες, που να πιστοποιούν το ιστορικό, τη διαδρομή των αρχαιοτήτων και εάν είναι γνήσιες ή όχι.

Τρίτον, θα θέλαμε να γνωρίζουμε ποιο είναι αυτό το Ινστιτούτο, το Διοικητικό του Συμβούλιο, τα πρόσωπα, τους σκοπούς και τους στόχους αυτού του Δ.Σ.

Η οποιαδήποτε συζήτηση, χωρίς αυτές τις προϋποθέσεις και χωρίς να συζητάμε για νομοθετική διάταξη, καταλαβαίνετε ότι κάνει τη Βουλή συνεργό σε ένα πράγμα, το οποίο δεν είναι καθόλου, μα καθόλου σωστό, για να το πω κομψά. Αυτά προς το παρόν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Δελής, για το ίδιο θέμα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, θα θέλαμε να υποβάλουμε και εμείς ένα αίτημα στην Κυβέρνηση, γιατί νομίζουμε ότι λείπει από το σώμα των υλικών της Σύμβασης, σε σχέση με τον κάτοχο αυτής της ιδιωτικής συλλογής των κυκλαδικών αρχαιοτήτων, που είναι το Ινστιτούτο Ελληνικού Πολιτισμού, με έδρα το Ντέλαγουερ. Νομίζουμε ότι αποτελεί έλλειμμα, δεν μπορεί η Βουλή να αποφασίζει να παραχωρεί την κατοχή μιας τέτοιας συλλογής χωρίς να γνωρίζει ποιος είναι αυτός ο κάτοχος, ποιοι είναι οι σκοποί του, ποια είναι η σύνθεσή του;

Με λίγα λόγια, ζητάμε να προσκομιστεί και το καταστατικό, μαζί βεβαίως με τη Σύμβαση, για να μπορέσουμε να αποκτήσουμε μια συνολικότερη αντίληψη για το ζήτημα. Δηλαδή, το καταστατικό αυτού του Ινστιτούτου.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε συνάδελφε, όπως γνωρίζετε, η αρμοδιότητα για τον τρόπο συζήτησης ενός σχεδίου νόμου, σε μια Επιτροπή, ανήκει στον Πρόεδρο και στη Διάσκεψη των Προέδρων. Στη Διάσκεψη των Προέδρων, όπου συζητήθηκε και αποφασίστηκε η εισαγωγή, σε μία συνεδρίαση, στη Διαρκή Επιτροπή Μορφωτικών Υποθέσεων, συμμετείχαν, προφανώς, Βουλευτές από όλα τα Κόμματα, συμμετείχαν και πέντε Βουλευτές του ΣΥΡΙΖΑ και εκεί δεν διατυπώθηκε ουδεμία αντίρρηση για τη συζήτηση αυτού του σχεδίου νόμου. Επίσης, θα σας αναφέρω ότι η διαδικασία αυτή εφαρμόζεται, παγίως, από τη Βουλή και σε άλλες παρόμοιες περιπτώσεις. Αναφέρω, ενδεικτικά, την Κύρωση της Σύμβασης δωρεάς του Κοινωφελούς Ιδρύματος «Σταύρος Νιάρχος», για τον εξοπλισμό του Νοσοκομείου Κομοτηνής, την Κύρωση της τροποποίησης της Σύμβασης παραχώρησης του 2018, μεταξύ του ελληνικού δημοσίου και του Οργανισμού Λιμένος Θεσσαλονίκης, τη Σύμβαση δωρεάς, μεταξύ του Ιδρύματος «Αλέξανδρος Ωνάσης» του Ωνασείου Καρδιοχειρουργικού Κέντρου και του ελληνικού δημοσίου και επομένως, με τον ίδιο τρόπο, αποφασίστηκε από τη Διάσκεψη των Προέδρων να εισαχθεί σε μία συνεδρίαση. Τα υπόλοιπα, τα οποία αναφέρετε, αν αλλάζουν οι νομοθετικές διατάξεις, αν θέλει μπορεί να λάβει τον λόγο η Υπουργός ή η Εισηγήτρια της Πλειοψηφίας και να απαντήσουν σε αυτό το θέμα, διότι δεν είναι μια εικόνα, που έχω εγώ.

Τον λόγο έχει η κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Κύριε Πρόεδρε, αυτό που έχω να τονίσω είναι ότι έχετε παρακάμψει, πλήρως, τη νομοθεσία. Κάνετε τη Βουλή συνένοχο με ιδιωτικών συμφερόντων ίδρυμα και πρέπει η διαδικασία να μην ξεκινήσει καν, να στείλετε επιτροπή επιστημόνων να δουν τις αρχαιότητες πρώτα και να εξετάσουν τη γνησιότητά τους. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η Εισηγήτρια της Πλειοψηφίας, η κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Κύριε Πρόεδρε, η απόλυτη εχεμύθεια και η αυστηρή τήρηση των κανόνων της, όταν πρόκειται για χειρισμούς, που αφορούν σε σημαντικότατο, εθνικού ενδιαφέροντος θέμα, θέμα παγκόσμιας ακτινοβολίας, ειδικά στη χώρα μας, είναι κάτι που σπανίζει. Από την αρχή, λοιπόν, οφείλω να εκφράσω το θαυμασμό μου, για την επίτευξη αυτής της εχεμύθειας, μάλιστα για μεγάλο χρονικό διάστημα, δύο έτη, που τηρήθηκε εκ των πραγμάτων από πολλά άτομα, εξειδικευμένα άτομα και στην Ελλάδα και στο εξωτερικό. Δύο έτη προετοιμασίας, με αυστηρή τήρηση της αρχαιολογικής νομοθεσίας, προσωπικά από την Υπουργό Πολιτισμού, την κυρία Λίνα Μενδώνη, από τους στενούς της συνεργάτες, αρχαιολόγους, από τη Νομική Σύμβουλο του Κράτους, από την Πρόεδρο του Μουσείου Κυκλαδικής Τέχνης, κυρία Σάντρα Μαρινόπουλου και από άλλους συντελεστές, τον αριθμό των οποίων δεν είμαι σε θέση να γνωρίζω.

Θα μου επιτρέψετε να ανατρέψω τον κλασικό τρόπο παρουσίασης ενός νομοσχεδίου από τον Εισηγητή, από τη στιγμή που μελέτησα το νομοσχέδιο και με δεδομένη την πολύχρονη εμπειρία μου από την παγκόσμια απήχηση, στα πέρατα της γης, των μεγάλων συλλόγων μουσείων και ιδιωτών, αλλά και από τον τρόπο απόκτησης πολύτιμων αντικειμένων τέχνης από τους μεγάλους οίκους δημοπρασιών, μου έδωσαν αμέσως την εικόνα.

Φανταστείτε την εικόνα, που είδα εγώ. Υπάρχει ένας άγνωστος σε εμάς, στον περισσότερο κόσμο, ο οποίος είναι ένας Αμερικανοεβραίος μεγιστάνας, ο κύριος Λέοναρντ Στερν, κλασικό παράδειγμα πάμπλουτου, ο οποίος, εδώ και δεκαετίες, διέθετε μία άγνωστη στους πάντες εξαιρετικής αξίας συλλογή από 161 ειδώλια κυκλαδικής τέχνης. Η συνέχεια για τη συλλογή αυτή και το τέλος της, που αρχίζει σήμερα με τη συζήτηση εδώ, για την οριστική επιστροφή της πολύτιμης αυτής συλλογής στην κυριότητα του ελληνικού κράτους, θα μπορούσε κάλλιστα να είναι και ένα σενάριο τηλεοπτικής σειράς τύπου NETFLIX, για παράδειγμα, που ρίχνει φως στον άκρατο πλούτο, στις ιδιαιτερότητες του τρόπου ζωής των μεγιστάνων, στην επιχειρηματική τους όποια δραστηριότητα, στο πάθος τους για την απόκτηση πολύτιμων συλλογών.

Η δίχρονη προσπάθεια του Υπουργείου Πολιτισμού και των υπόλοιπων εμπλεκομένων φωτίζει - και αυτό είναι το καλύτερο - ταυτόχρονα, τη θετική πλευρά του πώς λειτουργούν πλέον στην εποχή μας και με τόσο αυστηρούς κανόνες τα μουσεία παγκοσμίως-υπάρχουν, βέβαια, ελάχιστες διαχρονικά εξαιρέσεις - πώς λειτουργούν οι μεγάλοι οργανισμοί, πώς λειτουργεί η UNESCO, αλλά κυρίως πώς λειτουργούν και οι εθνικές νομοθεσίες, με πρώτη και καλύτερη τη χώρα μας, την Ελλάδα, για την προστασία των αρχαιοτήτων και την αποτροπή της αρχαιοκαπηλίας.

Να σας πω την εικόνα, που έχω εγώ, πριν μπω στο νομοσχέδιο. Ο συλλέκτης, ογδόντα τεσσάρων ετών, αποφασίζει για τους δικούς του λόγους να δωρίσει αυτόν το μυστικό ιδιωτικό σε εισαγωγικά ή χωρίς εισαγωγικά πλούτο, στο Μητροπολιτικό Μουσείο της Νέας Υόρκης. Άλλωστε, ο Στερν, είναι γείτονας, μένει στην 5η Λεωφόρο, ακριβώς απέναντι από το Μητροπολιτικό Μουσείο. Πηγαίνει, λοιπόν, και τους λέει, έχω αυτήν την εκπληκτική συλλογή, την οποία θέλω να δωρίσω στο ΜΕΤ της Νέας Υόρκης, στις Ηνωμένες Πολιτείες της Αμερικής. Αμέσως, όμως, το Μητροπολιτικό Μουσείο του εξηγεί ξεκάθαρα ότι δεν μπορεί να δεχτεί αυτή την πολύτιμη εκπληκτική συλλογή, γιατί αναγνωρίζει αποκλειστική κυριότητα γι’ αυτά τα 161 αντικείμενα μόνο στο ελληνικό δημόσιο.

Το Μητροπολιτικό Μουσείο, με τη σύγχρονη λογική, που ακολουθείται, πια τις τελευταίες δεκαετίες, ειδοποιεί δεν ξέρω τώρα προσωπικά ή υπηρεσιακά την κυρία Μενδώνη ή το ελληνικό Υπουργείο Πολιτισμού και τους θέτει αυτό το συγκλονιστικό, θα λέγαμε, συμβάν. Χτυπάνε, βέβαια, οι καμπάνες στο Υπουργείο Πολιτισμού, για να βρεθεί ο τρόπος, μετά από επίπονη ειδικά νομική προετοιμασία της επιστροφής στην Ελλάδα, μιας κρυφής παγκοσμίως άγνωστης ιδιωτικής συλλογής των αρχαιοτήτων του κυκλαδικού πολιτισμού, που βρίσκεται, στη Νέα Υόρκη για πολλές δεκαετίες.

Η Ελλάδα, να ξεκαθαρίσουμε για τον πολύ κόσμο, που θα μας παρακολουθήσει, δεν είχε ιδέα για την ύπαρξη αυτής της συλλογής και αυτός ο άθλος, που επετεύχθη και αυτή είναι η ουσία του ογκώδους νομοσχεδίου των 449 σελίδων, στο οποίο αναπτύσσονται και περιλαμβάνονται, οι αναλυτικότατες περιγραφές των πάντων, με φωτογραφίες και σε κείμενα στην αγγλική και την ελληνική γλώσσα.

Με την προς Κύρωση Συμφωνία, τα μέρη συμφωνούν και αποδέχονται ότι το Υπουργείο Πολιτισμού είναι ο αποκλειστικός κύριος των ελληνικών αρχαιοτήτων. Αναγνωρίζει το μη κερδοσκοπικό νομικό πρόσωπο «Ινστιτούτο Αρχαίου Ελληνικού Πολιτισμού», με έδρα το Ντελαγουέρ, στην Αμερική, ως κάτοχο μιας συλλογής 161 σπάνιων αρχαιοτήτων του κυκλαδικού πολιτισμού, η οποία παραχωρήθηκε στο Ινστιτούτο από ιδιώτη συλλέκτη - αυτόν που προανέφερα -δυνάμει σύμβασης εισφοράς (contribution agreement), μεταξύ τους και εγκρίνεται η έκθεση της συλλογής στο Mητροπολιτικό Mουσείο Tέχνης της Nέας Υόρκης (MET) και η επιστροφή της στην Ελλάδα, με τους ακόλουθους όρους.

Πρώτον, το αργότερο, ως τις 15 Οκτωβρίου του 2022, σύντομα, πραγματοποιείται, με δαπάνες του ΜEΤ, η αποστολή στην Ελλάδα του παραρτήματος Δ΄ της Συμφωνίας, δηλαδή, 15 εμβληματικών ειδωλίων, για την πρώτη παγκόσμια έκθεσή τους στο κοινό, για διάστημα ενός έτους, εδώ στη γειτονιά μας, απέναντι στο Μουσείο Κυκλαδικής Τέχνης και, κατά τη γνώμη μου, σημαντικότατο, έως ότου επιστρέψουν ολοκληρωτικά στην Ελλάδα τα μοναδικά αυτά εκθέματα της άγνωστης ιδιωτικής συλλογής, που ήταν καταχωνιασμένα σε ένα πολυτελές σαλόνι.

Με έξοδα του συλλέκτη, δημιουργείται ειδική αίθουσα στο ΜEΤ για την έκθεση της συγκεκριμένης, αρχικά, συλλογής, με την εξής σταθερή, μεγάλη επιτοίχια πλάκα : «Ελληνική Δημοκρατία, Υπουργείο Πολιτισμού, Μουσείο Κυκλαδικής Τέχνης, Αθήνα, Δάνειο Κυκλαδικής Τέχνης προς το Μητροπολιτικό Μουσείο Τέχνης». Αν κάποιοι αυτό το θεωρούν αμελητέα κίνηση, πρώτον, είναι η πρώτη φορά, που δέχεται το ΜΕΤ μια τέτοια συμφωνία και, το κυριότερο, το μέγεθος της σημασίας του συγκεκριμένου Μουσείου του οποίου μόνο το 2018, προ πανδημίας, δηλαδή, η επισκεψιμότητα ήταν 6,95 εκατομμύρια πολίτες από όλο τον κόσμο.

Θα επαναλάβω την προσωπική μου πεποίθηση πως η παγκοσμιοποίηση της τέχνης, μέσω των μουσείων, είναι το πιο σημαντικό βήμα για την πρώτη επαφή του πολίτη του κόσμου όλου, με τους πολιτισμούς χωρών, που, πιθανόν, αρχικά να μην γνωρίζουν καν πού βρίσκονται στο χάρτη αυτές οι χώρες. Γι’ αυτό και είναι στη σύγχρονη εποχή απαραίτητες, πολύτιμες οι ανταλλαγές, οι αποστολές και οι μακροχρόνιες εκθέσεις έργων τέχνης από χώρα σε χώρα, γιατί η μελέτη τους οδηγεί τις περισσότερες φορές στη θέληση του επισκέπτη να επισκεφθεί τελικά τις χώρες - δημιουργούς, πρωτίστως, την Ελλάδα.

Διότι δεν είναι όλοι από την αρχή ενημερωμένοι για το μεγαλείο του αρχαίου ελληνικού πολιτισμού και αρκεί ένα αγγείο ή ένα ειδώλιο διαφόρων εποχών, εκτεθειμένο, ακόμα και στο μουσείο του Κατάρ, να πάρουμε ένα παράδειγμα. Μπορεί να βρεθεί εκεί ένας Καταριανός, να δει μια ελληνική μινιατούρα της κλασικής τέχνης, να ενθουσιαστεί και να έρθει μετά να δει το μεγαλείο, στην ίδια την Ελλάδα. Αυτή, λοιπόν, η ανταλλαγή είναι το πολιτισμικό δεδομένο στην εποχή μας.

Αναγνωρίζοντας την πολυπλοκότητα του σκεπτικού, ώστε να περιέλθει οριστικά μετά από πολλά χρόνια, μια άγνωστη ιδιωτική συλλογή στην Ελλάδα, θα σταθώ στα σημαντικά από την κύρωση της Συμφωνίας. Έκθεση της συλλογής στο ΜΕΤ, στην ως άνω αίθουσα, με την προαναφερθείσα ένδειξη ότι είναι κυριότητα του ελληνικού δημοσίου και απλώς είναι δάνειο του ελληνικού δημοσίου προς την Αμερική, έκθεση κατά καιρούς σε διαστήματα, τα 10 χρόνια από το 2024, ως το 2033, κάποιες από τις αρχαιότητες. Μετά το τέλος αυτής της περιόδου, οριστική επιστροφή στην Ελλάδα και μετά συνεχίζει, ανά πενταετία, το ίδιο σύστημα, μέχρι να επιστρέψει ολοκληρωτικά η συλλογή στην ελληνική κυριότητα, δηλαδή να έρθει στην Ελλάδα.

Η δυνατότητα του ελληνικού κράτους, κατά την απόλυτη ευχέρειά του, αναγνωρίζεται από το ΜΕΤ να συμφωνήσει για το δανεισμό της συλλογής, για τη χρονική περίοδο, από την 1/1/2049 και εφεξής και με διάρκεια 25 ετών και να πούμε το εξής. Κάθε φορά, θα εγκρίνει το Υπουργείο Πολιτισμού την έκθεση, που θα έρχεται για τα διάφορα μουσεία της Ελλάδας, την έκθεση της συλλογής στο ΜΕΤ και, επίσης, θα έχει την ευθύνη για την επιστροφή στην Ελλάδα των αρχαιοτήτων. Να διευκρινίσουμε από τώρα ότι δεν υπάρχουν έξοδα, που να επιβαρύνουν τον ελληνικό προϋπολογισμό, που θα ήταν πραγματικά εξωφρενικά τα ποσά, για να γίνονται αυτού του είδους οι μετακινήσεις, γιατί όλοι γνωρίζουμε πόσο δύσκολες είναι αυτές οι καταστάσεις.

Να το πω ξανά, θα έρθει, έστω και μετά από χρόνια, οριστικά, μία συλλογή τεράστιας αξίας, της οποίας την ύπαρξη, πριν από λίγο καιρό, δεν γνωρίζαμε καν. Η κυκλαδική τέχνη θεωρείται, παγκοσμίως, το προοίμιο της μοναδικότητας του αρχαίου πολιτισμού. Ακριβώς, για να εξυπηρετηθούν οι σκοποί της διαρκούς και πολυετούς προβολής της στο ΜΕΤ, η συμφωνία προβλέπει την αποστολή από το ελληνικό κράτος, με δαπάνες του ΜΕΤ και την έκθεση στην ειδικά διαρρυθμισμένη αίθουσα, που ξεκαθαρίζει την κυριότητα της ελληνικής δημοκρατίας σε αυτή, αρχαιοτήτων της ίδιας περιόδου από τα μουσεία της Ελλάδας, κατόπιν αυστηρής επιλογής, αποκλειστικά από το Υπουργείο Πολιτισμού, σε τρεις χρονικές περιόδους, 15 αρχαιότητες για το διάστημα 2034 - 2048 για το διάστημα 2039 - 2048 και 15 αρχαιότητες για το διάστημα 2024 - 2048.

Η επιμονή του Υπουργείου Πολιτισμού για τη διαρκή προβολή της κυκλαδικής τέχνης περιλαμβάνει επίσης την έκδοση, με δαπάνη του ΜΕΤ, πλήρους μουσειακού καταλόγου της συλλογής, ο οποίος θα συνταχθεί από δύο ειδικούς επιστήμονες, αποκλειστικά της επιλογής του Υπουργείου Πολιτισμού της Ελλάδος. Περιλαμβάνει, επίσης την προκήρυξη, κάθε τρία χρόνια, υποτροφίας από το ΜΕΤ για Έλληνες αρχαιολόγους, για τη μελέτη του κυκλαδικού πολιτισμού, την παραγωγή στην ελληνική και την αγγλική γλώσσα υψηλής ποιότητας οπτικοακουστικού εκπαιδευτικού υλικού, που θα προβάλλεται, στην αίθουσα της συλλογής στο ΜΕΤ, καθώς και τη συνεργασία μεταξύ του Υπουργείου Πολιτισμού και ΜΕΤ, στον τομέα της συντήρησης και της εκπαίδευσης, στη διοργάνωση συνεδρίων, εκπαιδευτικών και ερευνητικών υποτροφιών και επίσης την ανάπτυξη συνεργειών σε αρχαιολογικές εργασίες επί του πεδίου.

Οφείλω να τονίσω ότι μόνο τα δικαστήρια της Αθήνας είναι αρμόδια για την επίλυση τυχόν διαφορών από τη συμφωνία. Μόνο η ελληνική νομοθεσία καθορίζεται, ως εφαρμοστέο δίκαιο, για την επίλυση τυχόν διαφορών και ότι για λόγους, που θα εξηγήσει πιθανότατα η ίδια η Υπουργός, υποχρεωτικά, η συμφωνία θα πρέπει να έχει κυρωθεί έως τις 20 Σεπτεμβρίου, αλλιώς αυτό που λέει ο λαός «πάπαλα». Επίσης, είναι εξαιρετικά σημαντικό το γεγονός, που προκύπτει από την Έκθεση του Γενικού Λογιστηρίου του Κράτους, ότι όλη αυτή η διαδικασία για την οριστική επιστροφή της συλλογής, δεν έχει κανένα κόστος για τον Έλληνα φορολογούμενο και ότι, όπως τονίζεται στην έκθεση, το ελληνικό δημόσιο έχει καταστεί, μετά την κατάρτιση των αναφερόμενων συμφωνιών, αποκλειστικός ιδιοκτήτης και νομέας της συλλογής, καθώς επίσης η κατοχή, έκθεση και επιστροφή της συλλογής από το ΜΕΤ είναι μέριμνα και δαπάνη του Μητροπολιτικού Μουσείου. Δεν θέλω να συνεχίσω να πάρω χρόνο, θα μιλήσω στη συνέχεια στη δευτερολογία. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Άκουσα την Εισηγήτρια της Ν.Δ., την κυρία Πιπιλή, που ξεκίνησε με την «εχεμύθεια», το απόρρητο, με τον τρόπο, δηλαδή, που λειτούργησε, το Υπουργείο Πολιτισμού και σε αυτή την υπόθεση, στο όνομα του εθνικού συμφέροντος. Πολλή «εχεμύθεια και απόρρητο» πέφτει, τον τελευταίο καιρό, σε αυτή τη χώρα, στο όνομα της εθνικής ασφάλειας, του εθνικού συμφέροντος, οτιδήποτε τέτοια. Υπάρχουν νόμοι σε αυτό το κράτος, υπάρχει Σύνταγμα, υπάρχουν διεθνείς κανονισμοί, που ορίζουν με ποιο τρόπο, με διαύγεια, με διαφάνεια, γίνονται όλες αυτές οι διαδικασίες.

Τίποτα απ’ όλα αυτά δεν τηρήθηκε, απολύτως τίποτα.

Το δεύτερο σημείο: Εμφανίζεται η Κυβέρνηση, το είπε και ο Κυβερνητικός Εκπρόσωπος, ανακοινώθηκε με «ταρατατζούμ», στο τελευταίο Υπουργικό Συμβούλιο, ότι επαναπατρίζονται κυκλαδικές αρχαιότητες - ειδώλια και επιμένουμε «ειδώλια», όχι εδώλια, αυτό είναι «άλλου παπά Ευαγγέλιο», αν θα φτάσουμε κάποτε και εκεί – κυκλαδικές αρχαιότητες επαναπατρίζονται στη χώρα τους !

Ο ελληνικός λαός έχει την κατοχή, είναι κυριαρχικό του δικαίωμα, η κατοχή των πολιτιστικών αγαθών. Εδώ θέλω να δείξω ότι εκτός από αυτή τη Σύμβαση, την οποία συζητούμε τώρα και παρανομεί η Βουλή, γιατί παραβιάζει τον αρχαιολογικό νόμο, τον μετατρέπει – και δεν είχαμε από τον Πρόεδρο της Βουλής, κ. Τασούλα, μία απάντηση σε αυτό το θέμα – θα δείξουμε, ότι και η κατοχή και ο επαναπατρισμός είναι αυτά τα καλολογικά στοιχεία, με τα οποία μας έχει συνηθίσει η Κυβέρνηση, πολύ περισσότερο δε, η Υπουργός Πολιτισμού.

Ως επαρχιώτες, σαν να μην έχουμε ένα τεράστιο πολιτιστικό, ιστορικό θησαυρό, που είμαστε τυχεροί και είμαστε υποχρεωμένοι, εκ του Συντάγματος, να προστατέψουμε και να παραδώσουμε στις επόμενες γενιές, εμείς, ως Ελλάδα, που είχαμε την τύχη να είμαστε εδώ, σαν να μην έχουμε, λοιπόν, αυτήν την υποχρέωση και την αρμοδιότητα, ως επαρχιώτες, έχουμε και λέμε, ότι στο Μητροπολιτικό Μουσείο Τέχνης (ΜΕΤ) θα εκτίθενται αυτές οι κυκλαδικές αρχαιότητες.

Εδώ, δηλαδή, είναι να αναφωνεί κανείς, αν αυτό είναι οι ελίτ της χώρας, οι αστικές ελίτ και έχουν αυτή την αντίληψη για το τι σημαίνουν πολιτιστικά αγαθά και αρχαιότητες, πού στο καλό πάει αυτή η χώρα, με αυτούς που έχει;

Ακούσαμε, λοιπόν, ότι θα εκτίθενται στο Μητροπολιτικό Μουσείο Τέχνης (ΜΕΤ) και εκεί θα πηγαίνει ο κόσμος και θα τα βλέπει. Το Μητροπολιτικό Μουσείο Τέχνης (ΜΕΤ), όπως και άλλα μουσεία, το οποίο έχει κάνει το γύρο του διεθνούς τύπου για τις κατασχέσεις, οι οποίες έγιναν τώρα τελευταία και που έχει βρεθεί πάλι στο στόχαστρο, στο επίκεντρο κλεμμένων αρχαιοτήτων, αρχαιοτήτων, που έχουν έρθει από παράνομη διακίνηση, που έχουν έρθει από λαθρανασκαφές κ.λπ., ξέρουμε μεγάλες περιπτώσεις, τις έχουμε εδώ, θα τις καταθέσουμε στα πρακτικά της Βουλής, στην Ολομέλεια.

Ας πάρουμε - εγώ δε θα πάρω αυτό το ιστορικό της Εισηγήτριας της Νέας Δημοκρατίας - αυτόν τον δισεκατομμυριούχο συλλέκτη, ο οποίος μαζεύει, 84 χρονών (!), ο οποίος ζει στην 5η Λεωφόρο, είναι γείτονας του Μητροπολιτικού Μουσείου Τέχνης (ΜΕΤ) και συλλέγει και τα έχει σε ένα υπόγειο κρυμμένα. Δεν τίθεται το ερώτημα πώς συλλέγει και από πού συλλέγει, όταν όλη η ανθρωπότητα γνωρίζει ότι οι κυκλαδικής τέχνης αρχαιότητες δεν μπορούν να βρεθούν παρά μόνο στον ελληνικό χώρο, και, μάλιστα, σε συγκεκριμένους χώρους του ελληνικού χώρου. Το ξέρουμε αυτό. Εμείς έχουμε να δούμε, λες και είναι η γιαγιά μου, που μάζευε χρυσαφικά, δεν είχε κιόλας, ό,τι πρόλαβε να φέρει από τη μικρασιατική καταστροφή.

Πάει, λοιπόν και ειδοποιεί το Μητροπολιτικό Μουσείο Τέχνης (ΜΕΤ) το Υπουργείο Πολιτισμού, γιατί ο συλλέκτης, ο οποίος τώρα αναγορεύεται και σε μεγάλο ευεργέτη μας, πως θέλει ο συλλέκτης να εκθέσει, ο κ. Στερν.

Ίδια περίπτωση, κυρία Πιπιλή, είναι και ο κ. Στάινχαρντ, 81 ετών και αυτός, στην 5η Λεωφόρο και αυτός, γείτονας του Μητροπολιτικού Μουσείου Τέχνης (ΜΕΤ) και ξέρουμε πως τον κυνηγάνε τώρα οι εισαγγελικές αρχές της Νέας Υόρκης.

Έχουμε, λοιπόν, εδώ, το Μητροπολιτικό Μουσείο Τέχνης (ΜΕΤ) να ειδοποιεί το Υπουργείο Πολιτισμού. Τι κάνει το Υπουργείο Πολιτισμού σε αυτή την περίπτωση;

Εμείς ζητάμε όλα τα έγγραφα, ανάμεσα στην Υπουργό Πολιτισμού και πως φτάσαμε μέχρι αυτή τη συμφωνία. Ποιες υπηρεσίες του Υπουργείου γνωρίζουν, τι γνωρίζουν και τι διαδικασία ακολουθήθηκε.

Γιατί, αγαπητές και αγαπητοί συνάδελφοι και ο αρχαιολογικός νόμος και οι διεθνείς συμβάσεις έχουν ορισμένη διαδικασία, την οποία το ελληνικό κράτος και μάλιστα η Κυβέρνηση της Νέας Δημοκρατίας του 2008, είχε ενισχύσει πάρα πολύ με τη Διεύθυνση Τεκμηρίωσης και Προστασίας Πολιτιστικών Αγαθών και με εισαγγελία για την αρχαιοκαπηλία. Το πρώτο που κάνει το Υπουργείο Πολιτισμού αυτής της χώρας είναι κοινή διαδικαστική διαδικασία. Πού τα βρήκατε και πώς φτάσανε μέχρι εσάς; Και ζητάμε επαναπατρισμό, άμεσα, στη χώρα. Έγινε αυτή η διαδικασία, βάσει των νόμων; Βάσει νόμων, που η Ελλάδα είχε πολύ μεγάλες επιτυχίες – και θα τις καταθέσω στην Ολομέλεια στα πρακτικά; Δεν την ακολούθησε αυτή τη διαδικασία. Αντ’ αυτού, τι έχουμε; Για να σας πω εγώ ένα άλλο αστυνομικό μυθιστόρημα, γιατί εδώ γράφουμε αστυνομικό μυθιστόρημα. Στις 11 Ιουλίου 2022, που είναι η λήξη της ημερομηνίας κατάσχεσης, που έχει δώσει η εισαγγελία, εκδόθηκε ένταλμα της εισαγγελίας της Αμερικής για κατάσχεση αρχαιοτήτων, τη μεγαλύτερη που έχει γίνει, στο ΜΕΤ, για το οποίο μιλάμε. Το ένταλμα της εισαγγελίας εκδόθηκε με ισχύ, ως 21 Ιουλίου. Σ’ αυτή τη συμφωνία βλέπουμε ότι μαζεύονται κάποιοι, οι οποίοι, θα πούμε ποιοι είναι αυτοί οι κάποιοι, υπογράφουν συμφωνία στις 21 Ιουλίου 2022. Ποιοι είναι αυτοί οι κάποιοι; Stern, Nτέλαγουερ, το Iνστιτούτο, το MET, και το Υπουργείο Πολιτισμού, υπογράφουν αυτή τη συμφωνία. Ποιοι ντιλάρουν με τις αρχαιότητες και τα κυριαρχικά δικαιώματα αυτού του λαού και πώς ντιλάρουν είναι το θέμα;

Τίθεται, δε, σε αυτή τη συμφωνία ένας εκβιαστικός όρος, ιδιώτες εκβιάζουν το ελληνικό κράτος. Πού τι λένε; Πρέπει να έχει δημοσιευθεί η συμφωνία και τα παραρτήματά της, πρέπει να έχουν εγκριθεί από το ελληνικό κράτος, μέχρι τις 10 Σεπτεμβρίου, γι’ αυτό είμαστε τώρα υπ’ ατμόν εδώ πέρα.

Και εγώ ρωτάω την κυρία Μενδώνη: Ποιον ρώτησε; Θέλω την εσωτερική αλληλογραφία του Υπουργείου, τις υπηρεσίες τεκμηρίωσης και τι έγινε αυτό το διάστημα. Μάλιστα, προβλέπει η συμφωνία ότι θα έχει αναδρομική ισχύ, από τις 21 Ιουλίου και όχι από την ώρα, που θα περάσει από τη Βουλή – παρανόμως, περνάει από τη Βουλή - αλλά από 21 Ιουλίου. Είναι εκβιαστικός αυτός ο όρος. Εδώ είναι, υπάρχουν και μπορείτε να τα δείτε και στη συμφωνία, στα συμφωνητικά, που έχουν γίνει, ανάμεσα στους ιδιώτες. Παράνομη, λοιπόν, συμφωνία, εν κρυπτώ, χωρίς καμία νομοθετική εξουσιοδότηση από κανένα νόμο της χώρας, προκειμένου να ξεπλυθούν παράνομες συναλλαγές, λέμε εμείς και έχουμε κάθε δικαίωμα να το λέμε. Με ποιον; Με το Υπουργείο μέσα. Όλα τα έγγραφα, λοιπόν.

Η Υπουργός είναι υποχρεωμένη να καταθέσει όλα τα έγγραφα, μέχρι την Πέμπτη, που θα φτάσει στην Ολομέλεια η υπόθεση.

Εδώ, έχουμε να κάνουμε με υπέρβαση καθήκοντος και κατάχρηση εξουσίας. Και το λέω ευθαρσώς. Και λέω «ευθαρσώς», τουλάχιστον σε ό,τι με αφορά, θα το συζητήσω και με το Κόμμα μου, ότι υπάρχουν και αρχές, σε αυτή τη χώρα, που μπορεί να προσφύγει ένας πολίτης, όταν πλήττονται τα κυριαρχικά δικαιώματα αυτού του λαού. Γι’ αυτό είμαστε βουλευτές σε αυτή τη Βουλή. Και το λέω σε όλους τους βουλευτές, σε όλες τις πτέρυγες.

Ερχόμαστε τώρα σε αυτό, ότι παίρνουμε την κυριότητα, ότι παίρνουμε την κατοχή - έχω αργήσει, ενώ είχα να πω πάρα πολλά και θα είμαι πολύ πιο συνοπτική. Υπογράφεται αυτή η τετραμερής συμφωνία, όπου στη συμφωνία εισφοράς, στο ιδιωτικό συμβόλαιο του συλλέκτη, του περίφημου Στερν και του Ινστιτούτου Αρχαίου Ελληνικού Πολιτισμού του Ντελαγουέρ, για το οποίο δεν ξέρουμε τίποτα. Τίποτα για το ποιοι είναι στο Διοικητικό Συμβούλιο, τι είναι αυτό το Ινστιτούτο. Ξαφνικά, εμφανίζεται ένα ινστιτούτο. Έχουμε, λοιπόν, ο Στερν δίνει 161 κυκλαδικές αρχαιότητες σε αυτό το Ινστιτούτο. Με ποιους όρους; Το Ινστιτούτο να τις δανείσει για έκθεση στο ΜΕΤ, αφού πρώτα υπογράψει με αυτό συμφωνία έκθεσης. Τα δίνει ο Στερν στο Ινστιτούτο και πρέπει το Ινστιτούτο να υπογράψει συμφωνία με το ΜΕΤ.

Δεύτερος όρος. Το ελληνικό κράτος να έχει εκχωρήσει δικαίωμα κατοχής των αρχαιοτήτων στο Ινστιτούτο, ως τις 10/09/2022, δηλαδή, μεθαύριο. Δηλαδή, μας βάζουν εκβιαστικούς όρους. Πρώτα, κάνουν τις συμφωνίες τους !

Θέλω να ρωτήσω κάτι, κύριε Υπουργέ και τους Βουλευτές όλους εδώ του ελληνικού Κοινοβουλίου. Μας δίνεται η κατοχή, λοιπόν, έχουμε την κυριότητα και την κατοχή. Μέχρι να την πάρουμε εμείς, ποιος την είχε την κατοχή; Παράνομη ήταν η κατοχή. Ήταν παράνομη, γιατί ο μόνος νόμιμος κάτοχος, νομέας και ιδιοκτήτης είναι ο ελληνικός λαός, που εκπροσωπείται, από το Υπουργείο Πολιτισμού. Η Ελληνική Βουλή είναι, για να προστατεύει τα κυριαρχικά δικαιώματα. Πώς, λοιπόν, κάποιος που είναι παράνομος, κάνει εκ των προτέρων συμφωνία με το ΜΕΤ; Το Ινστιτούτο αυτό, πριν του παραχωρηθεί η κατοχή από το ελληνικό κράτος, πριν του εκχωρηθούν τα κυριαρχικά δικαιώματα του ελληνικού λαού, πως κάνει συμφωνία με το ΜΕΤ; Και πως ερχόμαστε εμείς, ως βουλευτές, που ψηφιζόμαστε γι’ αυτόν το λόγο στο ελληνικό Κοινοβούλιο, να εκχωρήσουμε, αναδρομικά, τα δικαιώματα του ελληνικού λαού; Γιατί εμείς τα εκχωρούμε από 21/07, από τότε που κάνανε τη συναλλαγή αυτοί οι δύο. Γιατί πριν δεν έχουν κατοχή. Εμείς, τώρα, θα τους τη δώσουμε την κατοχή, με την ψήφο μας. Και αυτή η ψήφος μας θα αναγνωριστεί αναδρομικά.

Τη συμφωνία έκθεσης, που υπογράφετε, τι να σας πω, διαβάστε την. Πρέπει να βγει σε φεϊγβολάν στον ελληνικό λαό ! Είναι η επιτομή της αποικιοκρατίας, της αποικιοκρατικής αντίληψης. Τι γίνεται εδώ; Έχουμε μια νοοτροπία, για την οποία, συνέχεια, κάνουν κριτική, γράφουν μεγάλοι επιστήμονες στην Ελλάδα και στο εξωτερικό, μεγάλα μουσεία έχουν συρθεί να επιστρέφουν συλλογές στα κράτη, έτσι όπως τις αποδεκάτισαν, επί δεκαετίες ολόκληρες. Τι έχουμε, λοιπόν, εδώ; Έχει την κατοχή μεν το ελληνικό κράτος, αλλά στην ουσία δεν την έχει την κατοχή, την εκχωρεί. Παίρνει το ΜΕΤ τις 161 αρχαιότητες και μας κάνει τη «μεγάλη χάρη» να μας δώσει για ένα χρόνο, από τώρα, από τον Οκτώβριο, δεκαπέντε από τις δικές μας αρχαιότητες ! Θα έρθει, φαντάζομαι, και ο «μέγας ευεργέτης της Ελλάδας» εδώ, με τυμπανοκρουσίες και θα φωτογραφηθούν όλοι. Πού δίνονται για ένα χρόνο; Στο Ιδιωτικό Μουσείο Κυκλαδικής Τέχνης του Γουλανδρή!

Δεν επιστρέφονται, δεν δίνονται έστω, δεν εκτίθενται, σε ένα μουσείο δημόσιο. Δεν σταματάει η περιπέτεια αυτών των αρχαιοτήτων, να επαναπατριστούν, επιτέλους, στον τόπο τους, στο σπίτι τους, στο Μουσείο Νάξου. Όχι. Δεν επαναπατρίζονται, δανείζονται οι 15 για ένα χρόνο και μετά τι έχουμε;

Ο κάτοχος αυτός, στον οποίον έχουμε εκχωρήσει την κατοχή, κάνει συμφωνίες και με το ελληνικό κράτος, κυρίως, όμως, με το Μουσείο Γουλανδρή και το ΜΕΤ. Θα μας δίνονται 15 αρχαιότητες, σύνολο 45, για 3 χρόνια, που θα γίνεται αυτή η δουλειά. Στα 25 χρόνια, που σταματάει η εξαγωγή, από κανένα νόμο, δεν ήρθαν εδώ να περάσει από το ΚΑΣ ή από τη Βουλή, αν εμείς τα δανείζουμε για 25 χρόνια, με την κατάπτυστη διάταξη, που ξέρουμε τώρα, γιατί την έφερε η κυρία Μενδώνη, γιατί ετοίμαζε το έδαφος, για 25 χρόνια δεν ήρθαν εδώ. Δεν εξάγουμε, κυρία Πιπιλή, τίποτα, γιατί δεν μας ήρθε εδώ. Οι ίδιοι τα συμφωνήσανε. «Πότε τα κανονίσατε, πότε τα συμφωνήσατε», που έλεγε Σταυρίδης, εδώ ακριβώς πηγαίνει.

Για 25 χρόνια και μετά τα 25 χρόνια, αν τολμήσουμε να πούμε «φέρτε τα πίσω»… Κάθε φορά, με τα 15, εμείς θα πρέπει να δίνουμε στο ΜΕΤ ανάλογης αξίας αρχαιότητες, πάντα. Διαφορετικά θα μας δείξουνε !

Δεν έρχονται οι αρχαιότητες, λοιπόν, δεν επαναπατρίζονται. Τα επόμενα 25 χρόνια, εάν τυχόν δεν ανανεώσουμε, θα πρέπει να στείλουμε αντίστοιχης μεγάλης αξίας στο ΜΕΤ, κυκλαδικές αρχαιότητες. Τον Μινώταυρο τον θυμόσαστε; Τον μύθο του Μινώταυρου;

Και ένα τελευταίο σημείο. Λέει στην Αιτιολογική Έκθεση, ότι θα δίνει υποτροφίες το ΜΕΤ σε αρχαιολόγους. Εδώ είναι όχι καθρεφτάκια για ιθαγενείς, αλλά κάτι παραπάνω! Εγώ αισθάνομαι ντροπή, κυρία Μενδώνη, να δέχεστε να υπογράφετε τέτοια πράγματα. Αντί να είναι το Μουσείο της Νάξου, θα είναι το ΜΕΤ, που θα έχει όλη τη χρήση, όλα τα έσοδα από ψηφιακό υλικό, από φωτογραφικό, από οτιδήποτε. Αν αυτά τα είχε το Μουσείο της Νάξου, αν το Μουσείο της Νάξου έδινε υποτροφίες σε ξένους αρχαιολόγους, να έρχονται εδώ και να γίνεται η Ελλάδα, όπως της αξίζει και όπως έρχονται, βέβαια, οι αρχαιολόγοι, εμείς εδώ ερχόμαστε και λέμε «Πω-πω, το ΜΕΤ μας βλέπει και αφού μας βλέπει, είμαστε κάτι και εμείς!»

Λυπάμαι πάρα πολύ για όλα αυτά, που υφιστάμεθα, τον τελευταίο καιρό, τα τελευταία τρία χρόνια και στον πολιτισμό, ειδικά και γενικά, να πρέπει να έχουμε στη Βουλή αυτήν την κύρωση σύμβασης, που μας υποχρεώνει, εάν αυτά είναι προϊόν εγκληματικής δραστηριότητας, δηλαδή, διακίνηση παράνομη, λαθρανασκαφή και όλα αυτά, εμείς να γινόμαστε συνεργοί, με την υπογραφή μας. Ποιοι Βουλευτές θα τολμήσουν να σηκώσουν το χέρι τους, χωρίς πιστοποιητικά ή αν δεν είναι αυθεντικά κάποια απ’ αυτά και είναι αντίγραφα; Ποια άλλη χώρα, η οποία στην UNESCO, το 2017 (δεν θυμάμαι τώρα ακριβώς την ημερομηνία) ήταν υπερήφανη, που έφτιαξε αυτή την επικουρική Διεύθυνση, για την αρχαιοκαπηλία; Η χώρα μας και με τη Νέα Δημοκρατία, κυρία Πιπιλή. Ούτε ΣΥΡΙΖΑ, ούτε ΠΑ.ΣΟ.Κ., όλα τα Κόμματα, ήταν αυτοί που επέβαλαν ή συνέβαλαν να επιβληθεί μία ηθική για την αρχαιοκαπηλία και ερχόσαστε εδώ, επειδή το θέλει η κυρία Μενδώνη και ασφαλώς και ο κ. Μητσοτάκης, κάτι ξέρει ο ίδιος, ερχόσαστε, όλη αυτή την ηθική να την κάνετε «ανήθικη»! Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ)**: Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να μου επιτραπεί μια αναφορά για τα όσα βιώνουμε, τον τελευταίο καιρό, με τις παρακολουθήσεις και μάλιστα, στο πέρας της επετείου των 48 ετών από την ίδρυση του ΠΑΣΟΚ.

Σήμερα, αγαπητοί συνάδελφοι, ζούμε μια ιδιαίτερη περίοδο στη μεταπολιτευτική ιστορία της χώρας. Το κράτος δικαίου, που συγκροτήθηκε, στη χώρα μας, με αγώνες και πρωτοβουλίες του ΠΑΣΟΚ και μάλιστα, με θεσμικό εκσυγχρονισμό, που προώθησε, σήμερα δείχνει σημάδια υποχώρησης. Δεν θέλω να μιλήσω για έλλειμμα δημοκρατίας, αλλά σίγουρα για καταβαράθρωση των θεσμών. Οι παρακολουθήσεις και η προσπάθεια παγίδευσης του τηλεφώνου του Προέδρου μας, Νίκου Ανδρουλάκη, δεν συνάδει με κράτος δικαίου. Αναδεικνύει μια αυταρχική αντίληψη της Κυβέρνησης. Η προσπάθεια της Κυβέρνησης να συγκαλύψει αυτές τις σκοτεινές πρακτικές, πίσω από το αφήγημα της εθνικής ασφάλειας, είναι μη πειστική και η προσπάθεια να παρουσιάσει το θύμα ως θύτη, δεν πείθει. Έχουν περάσει μέρες και δεν έχουμε μάθει ποιος ήταν ο λόγος παρακολούθησης του τηλεφώνου του Νίκου Ανδρουλάκη και ποιος έδωσε την εντολή. Πρόκειται για μια αναιτιολόγητη και μάλιστα, απαράδεκτη παρακολούθηση. Αρχικά, στην πρώτη συνεδρίαση της Επιτροπής Θεσμών και Διαφάνειας, υπήρξε διάψευση της παρακολούθησης. Ακολούθησε η παραδοχή από τον ίδιο τον Πρωθυπουργό, τον κύριο Μητσοτάκη και στη συνέχεια, είχαμε τις παραιτήσεις τόσο του Διοικητή της ΕΥΠ, όσο φυσικά και του Γενικού Γραμματέα και του Διευθυντή του Πρωθυπουργικού Γραφείου, του κυρίου Δημητριάδη, αναλαμβάνοντας, δηλαδή, έτσι την πολιτική ευθύνη.

Τέλος, η Κυβέρνηση προσπαθεί να υπάρξει ένας συμψηφισμός με τα όσα γίνονταν την περίοδο του ΣΥΡΙΖΑ και μάλιστα, την περίοδο διακυβέρνησης ΣΥΡΙΖΑ 2015 – 2019, δημιουργώντας έτσι το αίσθημα και το συλλογικό υποσυνείδητο ότι όλοι παρακολουθούνται, τουλάχιστον, εν δυνάμει. Αν μη τι άλλο, απαράδεκτο. Δεν μπορεί, δηλαδή, να διασφαλιστεί πολιτική σταθερότητα στη χώρα, χωρίς τη σταθερότητα των θεσμών, χωρίς την αίσθηση στην κοινωνία ότι έχουμε ένα αξιόπιστο κράτος, ένα κράτος δικαίου. Γι’ αυτό, ως ΠΑΣΟΚ, ζητήσαμε να έρθει πλήρης φάκελος από τη ΕΥΠ στην Εξεταστική Επιτροπή, ώστε να δοθεί η αλήθεια στην κοινωνία και να χυθεί άπλετο φως πανταχόθεν. Δεν νοείται για μας, ότι θα υπάρχουν σκιές και φυσικά πολιτικό τσαλάκωμα.

Ως προς την κύρωση, εισάγεται, σήμερα, προς συζήτηση στην Επιτροπή μας μια καινοφανής για τα κοινοβουλευτικά χρονικά σύμβαση. Σκοπός της είναι η νομιμοποίηση ενός ιδιότυπου συμβατικού δικαιϊκού χώρου, εντός του οποίου θα μπορούν να αναπτύσσονται ρυθμίσεις, που εκφεύγουν του διεθνούς, αλλά και του εσωτερικού δικαίου, ενός δικαιϊκού χώρου, που υποτάσσεται, πλήρως και ανέλεγκτα, στην αυτονομία της ιδιωτικής βουλήσεως. Τελικά, αποκτά δεσμευτικότητα, με όχημα, φυσικά, την κυρωτική διαδικασία της Βουλής.

Σήμερα, βρισκόμαστε εν τη γενέσει του φαινομένου αυτού, που χρήζει ιδιαίτερης προσοχής, καθότι, φυσικά, αγγίζει τον πυρήνα της χώρας μας και φυσικά, τον πυρήνα της χώρας, ως προς την πολιτιστική μας κληρονομιά.

Κυρία Υπουργέ, η παρούσα Συμφωνία δημιουργεί, νομικά και ουσιαστικά ερωτήματα, διότι καταρχάς θα έπρεπε να έχει εισαχθεί μόνο, κατόπιν ειδικής ρύθμισης της εσωτερικής μας νομοθεσίας, η οποία να στηρίζεται στις βασικές αρχές, που διέπουν τη διεθνή νομική τάξη και την πολιτιστική κληρονομιά και με τα οποία, φυσικά, ορίζονται σαφώς οι προϋποθέσεις, καθώς και το αντικείμενο και το πεδίο της συμβατικής δράσης της διοίκησης.

Αντιθέτως, τι βλέπουμε; Βλέπουμε, ότι το Υπουργείο Πολιτισμού προχώρησε στη σύναψη της Συμφωνίας αυτής, προκειμένου να εκπληρώσει τους όρους και τις απαιτήσεις ενός ιδιώτη, του κυρίου Στερν. Οι δε όροι αυτοί, κυρία Υπουργέ και οι απαιτήσεις του κ. Στερν, διατυπώθηκαν σε μια σύμβαση εισφοράς, που συνήψε ο τελευταίος, με έναν άλλον ιδιώτη και συγκεκριμένα το Ινστιτούτο Αρχαίου Πολιτισμού, με έδρα τις H.Π.A..

Μιας σύμβασης εισφοράς 161 ελληνικών αρχαιοτήτων της πολιτιστικής μας κληρονομιάς, στην οποία, όμως, Σύμβαση δεν εφαρμόζεται η ελληνική νομοθεσία, ως προσήκει, αλλά οι νόμοι της πολιτείας της Νέας Υόρκης και αυτό ας κρατηθεί. Και πιο συγκεκριμένα, με τη Σύμβαση εισφοράς, ο μέχρι τώρα κάτοχος της συλλογής, ο κ. Στερν, ουσιαστικά, τι κάνει; Επιλέγει τον τρόπο διαχείρισης της πολιτιστικής μας κληρονομιάς, για τα επόμενα 50 έτη και αυτό ας κρατηθεί.

Ταυτόχρονα, κυρία Υπουργέ, θέτει χρονικές προθεσμίες για τη σύναψη συμφωνιών από το ελληνικό δημόσιο και κύρωσης αυτών από το ελληνικό Κοινοβούλιο. Ανήκουστο, θα έλεγα. Και εμείς τι γνωρίζουμε, κυρία Υπουργέ, για τον τρόπο, που οι αρχαιότητες περιήλθαν στην κατοχή του κ. Στερν; Τίποτα. Μάλιστα, προς τιμήν του οποίου προβλέφθηκε και η διοργάνωση δεξίωσης στο Μουσείο ΜΕΤ, για να τιμηθεί η γενναιοδωρία του !

Και διερωτάται κανείς, αγαπητοί συνάδελφοι: Γιατί παρεμβάλλεται αλλοδαπό νομικό πρόσωπο στη διαχείριση των αρχαιοτήτων μας; Επίσης, διερωτάται κανείς ποιες ενέργειες έκανε το Υπουργείο Πολιτισμού, όταν ανακαλύφθηκε ότι βρίσκονται στα χέρια ενός ιδιώτη, στις Η.Π.Α., 161 αρχαιότητες;

Πώς εφάρμοσε το Υπουργείο τα όσα προβλέπει ο νόμος για την προστασία αρχαιοτήτων και εν γένει της πολιτιστικής μας κληρονομιάς;

Επίσης, διερωτάται κανείς, γιατί επελέγη η παρούσα Σύμβαση και τα παραρτήματά της, ως νομικά βέλτιστος τρόπος για τον επαναπατρισμό των αρχαιοτήτων και επίσης διερωτάται, αν προβλέφθηκαν όσα από το Σύνταγμα και οι νόμοι της πατρίδας μας επιτάσσουν.

Επίσης, ποιες Υπηρεσίες του Υπουργείου ασχολήθηκαν με το εν λόγω ζήτημα και φυσικά, όχι μόνο ποιες υπηρεσίες ασχολήθηκαν με το ζήτημα, αλλά και τι εισηγήθηκαν. Τα ερωτήματα πολλά και περιμένουμε, κυρία Υπουργέ, τις απαντήσεις.

Αγαπητοί συνάδελφοι, με την εν λόγω Κύρωση, είναι προφανές το τι εξασφαλίζει ο κ. Στερν: Το ελληνικό κράτος να αναγνωρίσει, με νόμο, την κατοχή αρχαιοτήτων και να εγκρίνει, φυσικά, τον όρο του για έκθεση της συλλογής, για 50 χρόνια στο μέλλον !

Δεν είναι προφανές, αγαπητοί συνάδελφοι, γιατί το ελληνικό δημόσιο έπρεπε φυσικά να δεχτεί αυτό και εδώ είναι μια απορία και θα ήθελα, κυρία Υπουργέ, την απάντηση σας. Δεν μπορούσε να επαναπατριστεί η ελληνική κληρονομιά, με διαφορετικό τρόπο; Γιατί δεν ενεργοποιήθηκαν οι νόμιμες διαδικασίες και αν ακόμα θεωρήσουμε ότι η σημερινή Σύμβαση αποτελεί ειδική κατηγορία σύμβασης, σε ποιους κανόνες, σε ποιες διατάξεις, στηρίζεται η νομιμότητα της;

Ας μην ξεχνάμε ότι τα τελευταία χρόνια η ελληνική Βουλή έχει κυρώσει ένα πλήθος δημοκρατικών συμφωνιών για την επιστροφή πολιτιστικών αγαθών, που έχουν φυσικά εξαχθεί, παρανόμως, από τη χώρα. Μάλιστα, συμφωνίες, που έχουν συναφθεί και με τις Ηνωμένες Πολιτείες. Γιατί, λοιπόν, οι κυκλαδικές αρχαιότητες, κυρία Υπουργέ, δεν θεωρήθηκαν ότι είχαν εξαχθεί, παρανόμως; Τι νομιμοποιητικά έγγραφα είχε ο ιδιώτης, ο κ. Στερν, που έχει στη συλλογή του;

Περιμένουμε τις απαντήσεις σας.

Αγαπητοί συνάδελφοι, συζητάμε σήμερα μια Σύμβαση, που νομικά δεν υπάρχει - θα έλεγα - υποχρέωση να κυρωθεί από το Κοινοβούλιο και αυτό ας κρατηθεί. Να τονιστεί, δηλαδή, ότι χαρακτηρίζεται νομικά, ως διεθνική, καθότι έχει συναφθεί μεταξύ του ελληνικού δημοσίου και ιδιωτών, κυρίως νομικών προσώπων αλλοδαπής. Εν κατακλείδι, ο όρος για κύρωσή της από το Ελληνικό Κοινοβούλιο αποτελεί τι; Επιθυμία του κυρίου Στερν, ο οποίος και δεν συμβάλλεται άμεσα με το Ελληνικό Δημόσιο στη Σύμβαση, που συζητάμε. Και ερωτώ γιατί ακολουθούμε τους όρους του κυρίου Στερν; Για να αναγνωριστεί από τη Βουλή η μέχρι τώρα κατοχή των αρχαιοτήτων από τον τελευταίο. Αναμένουμε, κυρία Υπουργέ, μια σαφέστατη απάντηση. Διότι, η Ελληνική Βουλή λειτουργεί, σύμφωνα με το Σύνταγμα και τους νόμους και όχι με τη βούληση ενός ιδιώτη.

Επίσης, πέραν όσων προανέφερα, να σημειώσω ότι ως προς την κύρωση, η Σύμβαση παρότι συνδέεται στενά με την πολιτιστική μας κληρονομιά, εν τέλει περιέχει όρους, που θα μπορούσε κανείς να βρει και σε μια κοινή, θα έλεγα, εμπορική συμφωνία, μάλιστα ήσσονος σημασίας.

Επίσης, κανένας όρος της Σύμβασης δεν μαρτυρά τη συμβατική ανωτερότητα του ελληνικού κράτους. Το ελληνικό δημόσιο, δηλαδή, σε ένα τόσο σοβαρό θέμα, που άπτεται της ιστορίας και του πολιτισμού μας, συμβάλλεται, ως ένα απλό μέρος και μάλιστα, σύμφωνα με το άρθρο 3, παράγραφος δ΄ της Συμφωνίας, αν το ελληνικό κράτος δεν εκπληρώσει τους όρους του κυρίου Στερν, οι αρχαιότητες θα του επιστραφούν. Τραγικό! Πώς, λοιπόν, θωρακίζεται η χώρα και οι εσωτερικοί της θεσμοί; Πώς διασφαλίζεται το δημόσιο συμφέρον; Είναι ερωτήματα, που άπτονται και περιμένουμε απαντήσεις.

Προβλέψατε, κυρία Υπουργέ, πεδίο αυστηρής κρατικής παρακολούθησης της Σύμβασης. Δεν διαφωνεί ουδείς. Λάβατε τα απαραίτητα μέτρα προς τούτο, μέσω των εθνικών ρυθμιστικών κανόνων. Προβλέψατε, μάλιστα, τη δυνατότητα λύσης της Συμφωνίας εν όλω ή εν μέρει, για λόγους δημόσιας ανάγκης. Η απάντηση, με βάση τα όσα βλέπουμε στη Σύμβαση, είναι ναι ή όχι; Μάλλον, προς το όχι θα τείναμε. Αντ’ αυτού το ελληνικό δημόσιο δεσμεύεται υπέρμετρα, χωρίς δυνατότητα αποδέσμευσης, ακόμα και για λόγους δημόσιας ανάγκης, που ίσως προκύψουν, στο μέλλον.

Αγαπητοί συνάδελφοι, ολοκληρώνοντας, η παρούσα Σύμβαση με τον τρόπο, που έχει εισαχθεί, παραπέμπει σε μεθόδευση παρεκκλίσεων από τη νομοθεσία, για την προστασία των αρχαιοτήτων και εν γένει της πολιτιστικής μας κληρονομιάς. Οι αρχαιότητες, που, κατά τον τίτλο του νομοσχεδίου, επαναπατρίζονται, κατ’ ουσίαν, τι κάνουν; Δεσμεύονται. Δανείζονται και εν τέλει παραμένουν στο εξωτερικό, για δεκαετίες. Ο δε μέχρι σήμερα κάτοχός τους απαλλάσσεται από κάθε ευθύνη, αναφορικά, δηλαδή, με τον τρόπο, που απέκτησε αυτές τις αρχαιότητες και μάλιστα, έρχεται να θέσει και όρους, για τη μελλοντική τους έκθεση. Η επιλογή αυτή του Υπουργείου, ιδίως σήμερα, που το αίτημα επιστροφής των Γλυπτών του Παρθενώνα παραμένει ενεργό, δημιουργεί ερωτηματικά και σκιές. Γι’ αυτό αναμένουμε να δοθούν άμεσες και ξεκάθαρες απαντήσεις, κυρία Υπουργέ, τόσο σήμερα όσο και στην Ολομέλεια. Γι’ αυτό και επιφυλασσόμαστε, ως προς ψήφιση, ναι ή όχι, για την Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε.

Τον λόγο έχει ο Ειδικός Αγορητής του Κομμουνιστικού Κόμματος, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Αρχίζω, κυρίες και κύριοι, με το γλαφυρό, το ευφάνταστο σενάριο του NETFLIX, που παρουσίασε, στην εισηγητική της τοποθέτηση, η κυρία Πιπιλή.

Ξαφνικά, λοιπόν, μεσούντος του Ιουλίου, ο κύριος Λέοναρντ Στερν, ένας δισεκατομμυριούχος μεγιστάνας του real estate, γνωστός φιλάνθρωπος, σύμφωνα με τον ηλεκτρονικό Τύπο και με μεγάλο έργο, μάλιστα στην προστασία και την υποστήριξη των αστέγων, παρακαλώ – είναι αυτή η περίφημη σχέση του θύτη με τα θύματά του – αυτός λοιπόν, παθαίνει μια ξαφνική κρίση αρχαιολογικής και πολιτιστικής ευαισθησίας – για λόγους υστεροφημίας, για λόγους πανικού, για κάποια ενδεχόμενη εισαγγελική παρέμβαση; Εν πάση περιπτώσει, για τους δικούς του λόγους, παθαίνει αυτήν την κρίση αρχαιολογικής και πολιτιστικής ευαισθησίας και αποφασίζει να χαρίσει μια πολύτιμη ιδιωτική συλλογή κυκλαδικών ειδωλίων, στο Μητροπολιτικό Μουσείο Τέχνης της Νέας Υόρκης – ένα ιδιωτικό μουσείο. Το Μουσείο αυτό, γνωστό και ως ΜΕΤ, με ιδιαιτέρως βεβαρημένο παρελθόν αρχαιολογικής κλεπταποδοχής – για να λέμε τα πράγματα με το όνομά τους – και επειδή έχει πάθει και έχει μάθει, λέει «Δεν τα παίρνω αμέσως. Καλά θα είναι να δημιουργηθεί και ένας μεσάζοντας και να τα πάρω μέσα από εκείνον». Εν πάση περιπτώσει, το γεγονός καθίσταται γνωστό στο ελληνικό Υπουργείο Πολιτισμού, το οποίο προχωρά σε συζητήσεις, σε παζάρια, με όλους αυτούς – με τον κύριο Στερν και με το Μητροπολιτικό Μουσείο.

Και, εν πάση περιπτώσει, καταλήγουμε στη γνωστή Συμφωνία, η οποία έρχεται, σήμερα, για επικύρωση. Παρά το ότι θα μπορούσε το ελληνικό Υπουργείο Πολιτισμού, εφαρμόζοντας, αν θέλετε, κυρία Υπουργέ, και εκείνο το Μνημόνιο Συνεργασίας, που είχατε ψηφίσει, εδώ, το 2019, ανάμεσα στις Ηνωμένες Πολιτείες και την Ελλάδα. Εκείνο το Μνημόνιο για τον περιορισμό των εισαγωγών στις Ηνωμένες Πολιτείες αρχαιολογικού και βυζαντινού υλικού, που, ως γνωστόν, διαθέτει, βεβαίως, μονάχα η Ελλάδα και όχι οι Ηνωμένες Πολιτείες. Δεν ακολουθήσατε, όμως, τις προβλέψεις αυτού του Μνημονίου. Δεν διεκδικήσατε, ως οφείλατε, με κάθε τρόπο, με τη δημοσιοποίηση, κατ’ αρχήν και με κάθε άλλο τρόπο, όπως είπαμε, δικαστικό ή οποιονδήποτε άλλο, που γνωρίζετε εσείς καλύτερα, φυσικά, την επαναφορά, τον επαναπατρισμό αυτών των πολύτιμων αρχαιοτήτων, οι οποίες είναι ασφαλώς ιδιοκτησία εν τέλει του ελληνικού λαού.

Έρχεται, λοιπόν, το παρόν νομοσχέδιο και επικυρώνει αυτή τη Συμφωνία, ανάμεσα στο ελληνικό Υπουργείο Πολιτισμού, το Μουσείο Κυκλαδικής Τέχνης, ένα ιδιωτικό και αυτό μουσείο, εδώ, του Γουλανδρή, το Μητροπολιτικό Μουσείο ΜΕΤ της Νέας Υόρκης, καθώς και ένα αγνώστου ταυτότητας και καταστατικού Ινστιτούτο, όπως είναι το λεγόμενο «Ινστιτούτο Αρχαίου Ελληνικού Πολιτισμού» της Πολιτείας Ντέλαγουερ των Ηνωμένων Πολιτειών. Και αυτό, προκειμένου, όπως ισχυρίζεται η Κυβέρνηση, να επιστραφεί, χωρίς, βέβαια και αυτό να είναι απολύτως σίγουρο, μετά από 25 ή 50 χρόνια, η ιδιωτική συλλογή ενός Αμερικανού αρχαιοκάπηλου μεγιστάνα, για να λέμε τα πράγματα με το όνομά τους, 161 ειδωλίων κυκλαδικού πολιτισμού.

Αυτό, βεβαίως, συνιστά άλλη μία απόδειξη ότι στις Ηνωμένες Πολιτείες της Αμερικής το εμπόριο αρχαιοτήτων και γενικά των πολιτιστικών αγαθών είναι ιδιαιτέρως ανεπτυγμένο και έχει τεράστιο οικονομικό περιεχόμενο. Κάτι, άλλωστε, που το έχει παραδεχτεί και η ίδια η κυρία Υπουργός, παλαιότερα.

Έχει πει, όμως, η κυρία Υπουργός και κάτι ακόμα, όταν συζητούσαμε, εδώ, στη Βουλή, τον Οκτώβρη του 2019, την παράταση του Μνημονίου Συνεργασίας των Ηνωμένων Πολιτειών και της Ελλάδας, για τον περιορισμό των εισαγωγών, στις Ηνωμένες Πολιτείες, αρχαιολογικού και βυζαντινού υλικού: «Ο βασικός στόχος του Μνημονίου» είχε πει, τότε, η κυρία Υπουργός «είναι η προστασία των πολιτιστικών αγαθών, τα οποία είναι προϊόντα λαθρανασκαφής και παράνομης εξαγωγής, από την Ελλάδα, με προορισμό τις Ηνωμένες Πολιτείες». Και, φυσικά, έτσι ακριβώς είναι.

Από αυτά τα 161 ειδώλια, αρχής γενομένης από το 2034, μετά το 2039 και μετά το 2044 – δηλαδή, 22 χρόνια μετά από σήμερα – θα επιστρέφονται 15 κάθε φορά εκθέματα, για τα οποία η Ελλάδα, ταυτόχρονα, θα δίνει ισάριθμα αρχαία εκθέματα από άλλο μουσείο κυκλαδικής τέχνης ή οποιοδήποτε άλλο μουσείο. Επίσης, το 2048 – προσέξτε, το 2048- μπορεί να συμφωνηθεί, μεταξύ του Υπουργείου Πολιτισμού και του ΜΕΤ της Νέας Υόρκης, 25ετής δανεισμός της Συλλογής.

Στην περίπτωση αυτή, με εξαίρεση τα 45 εκθέματα, που είπαμε στην αρχή, τα υπόλοιπα 116, δηλαδή, θα επιστραφούν, αν επιστραφούν, το 2073 ! Αυτό, όπως καταλαβαίνετε, δύσκολα λέγεται και δεν είναι ασφαλώς επαναπατρισμός, ούτε, βέβαια, είναι και καμιά προστασία πολιτιστικών αγαθών.

Τα ερωτήματα, λοιπόν, προς την Κυβέρνηση είναι αμείλικτα και ζητούν απαντήσεις. Πρόκειται ή όχι για μια συλλογή σημαντικών ευρημάτων, προϊόντων λαθρανασκαφών από σημαντικές θέσεις του κυκλαδικού πολιτισμού, τα οποία έχουν, καταφανώς παράνομα εξαχθεί από την Ελλάδα, κάτι που άλλωστε το αναγνωρίζει με έναν έμμεσο τρόπο και η ίδια η Αιτιολογική Έκθεση;

Είχε ή όχι η χώρα μας κάθε νόμιμο και κάθε ηθικό λόγο, θα έλεγα εγώ, να διεκδικήσει την άμεση κυριότητα και κατοχή τους;

Είναι ή όχι γεγονός ότι μεσολαβούν η Ελληνική Κυβέρνηση και η Ελληνική Βουλή, προκειμένου να εκτεθούν αρχαιότητες, παρανόμως εξαχθείσες, σε ένα ιδιωτικό μουσείο και στη Νέα Υόρκη, όπως είναι το ΜΕΤ, αλλά και στην Ελλάδα, όπως είναι το Μουσείο Κυκλαδικής Τέχνης, αντί πραγματικά αυτά να επαναπατριστούν, με την πραγματική έννοια του όρου;

Γιατί – ρωτάμε γιατί – εκτός από την κυριότητα, δεν περιέρχεται και η κατοχή των αρχαιοτήτων στο ελληνικό δημόσιο, αλλά αυτή η κατοχή και, όπως ξέρετε πάρα πολύ καλά, η κατοχή είναι η ουσία της ιδιοκτησίας, γιατί αυτή η κατοχή μεταβιβάζεται σε ένα ίδρυμα άγνωστης σύνθεσης, με έδρα τις Ηνωμένες Πολιτείες, που ιδρύεται, μάλιστα ειδικά γι’ αυτόν το σκοπό; Ποια είναι η διοίκηση αυτού του ιδρύματος, το οποίο θα αποφασίζει στο εξής για την τύχη αυτών των 161 κυκλαδικών αρχαιοτήτων; Ποιος το σύστησε αυτό; Πότε; Πού είναι το καταστατικό του; Θαρρώ, κύριε Πρόεδρε, ότι η προσκόμιση του καταστατικού αποτελεί και τυπική προϋπόθεση, προκειμένου να κυρωθεί από την Ελληνική Βουλή αυτή η Σύμβαση. Αυτό ζητήσαμε. Μήπως αυτό που η Κυβέρνηση παρουσιάζει, ως επαναπατρισμό, δεν είναι παρά η πρώτη εφαρμογή εκείνης της κυβερνητικής τροπολογίας στο νόμο 4761, το 2020 -πριν 2 χρόνια - περί μακροχρόνιας έκθεσης αρχαιοτήτων, η οποία, μάλιστα, προέβλεπε στην αρχή 50 + 50 και μετά υποχώρησε το Υπουργείο και πήγε 25 + 25, 50, δηλαδή χρόνια, αυτό που λέει και σήμερα αυτή η συμφωνία στο εξωτερικό και μάλιστα, να εγκαινιάζεται αυτή η τροπολογία, με μια έκθεση αρχαιοτήτων, παρανόμως εξαχθεισών, οι οποίες και δεν έχουν έρθει ποτέ, μα, ποτέ στη χώρα τους, στη χώρα μας; Και ποιος εγγυάται, ποιος διασφαλίζει ότι αυτή η σημαντική συλλογή των παρανόμως αποκτηθέντων αντικειμένων του κυκλαδικού πολιτισμού θα έρθει ποτέ ολόκληρη, μόνιμα, στην Ελλάδα, είτε μέσα στο χρονικό διάστημα των 50 χρόνων είτε ύστερα από αυτό; Ποιος το εγγυάται αυτό, όταν ο κάτοχος της, ο ιδιοκτήτης της, δηλαδή, είναι ένα ίδρυμα, που έχει έδρα τις Ηνωμένες Πολιτείες, το Ντέλαγουερ;

Τα 161 αρχαία αντικείμενα – αυτό το ερώτημα είναι ρητορικό, βεβαίως – θα μπορούσαν ή όχι να εμπλουτίσουν την έκθεση του δημοσίου και μοναδικού στον κόσμο Μουσείου Κυκλαδικού Πολιτισμού στη Νάξο, το οποίο το ίδιο το Υπουργείο Πολιτισμού έχει ανακοινώσει την ίδρυση του και εργάζονται οι υπηρεσίες, προκειμένου αυτό να γίνει; Γιατί να μην πάνε στη Νάξο αυτές οι αρχαιότητες; Εκεί δεν είναι το σπίτι τους;

Γιατί απαιτείται η υπογραφή και η κύρωση συμφωνίας, ανάμεσα στα εμπλεκόμενα μέρη, με εμπλοκή μάλιστα και της Ελληνικής Βουλής, ενώ έχουν επιτευχθεί επιστροφές σημαντικών αρχαιοτήτων, μέσω υπογραφής απλών μνημονίων συνεργασίας με φορείς, όπως το Μουσείο Γκετί, το 2008, το 2011, με το Υπουργείο Πολιτισμού της Βάδης Βυρτεμβέργης της Γερμανίας του 2014;

Είναι φανερό, λοιπόν, μετά και από τα ερωτήματα, που θέσαμε, ότι η πρακτική, που εισάγεται, με τη συμφωνία αυτή, έρχεται σε πλήρη, μα πλήρη αντίθεση με την πολιτική επαναπατρισμού πολιτιστικών αγαθών, η οποία έχει εφαρμοστεί διαχρονικά - άσχετα από το βαθμό της επιτυχίας της. Πάντως, έχει εφαρμοστεί, διαχρονικά, από όλες τις πολιτικές ηγεσίες του Υπουργείου Πολιτισμού, ακόμα από τη δεκαετία του 1930. Μια πολιτική, η οποία, βεβαίως, αξιοποιώντας τη δικαστική οδό, τη νομική αντιδικία, έχει αναγκάσει μουσεία, σε αρκετές περιπτώσεις, συλλέκτες, αρχαιοπώλες κ.λπ., να παραδώσουν αρχαιότητες, οι οποίες είχαν εξαχθεί, παράνομα.

Το κρίσιμο ερώτημα εδώ είναι, αν όντως αυτά τα αντικείμενα, τα κυκλαδικά ειδώλια, αποτελούν αντικείμενα αρχαιοκαπηλίας. Βεβαίως, η Αιτιολογική Έκθεση, όπως είπαμε, με έναν έμμεσο τρόπο, το παραδέχεται αυτό. Δεν θα διαβάσω τα αποσπάσματα από την Αιτιολογική Έκθεση, δεν έχει και νόημα. Και μιλώντας γι’ αυτές τις περιβόητες διαφορετικές συνθήκες, όπως λέει, «υπό συνθήκες διαφορετικές από τις γενικές και οριζόντιες συνθήκες, που προβλέπονται στον αρχαιολογικό νόμο», κατά παρέκκλιση, δηλαδή, του αρχαιολογικού νόμου.

Λίγο παρακάτω τώρα, η ίδια Αιτιολογική Έκθεση, στους μακροπρόθεσμους στόχους αναφέρει: «Η πρόβλεψη διαδικασίας και τρόπου, που ενθαρρύνει και προτρέπει και άλλους συλλέκτες ελληνικών αρχαιοτήτων των Ηνωμένων Πολιτειών της Αμερικής» - είναι πολύ σικ η έκφραση «συλλέκτες» είναι οι άνθρωποι, δεν είναι αρχαιοκάπηλοι, είναι «συλλέκτες» – «να προβαίνουν σε αντίστοιχες κινήσεις, οι οποίες οδηγούν σε επαναπατρισμό αρχαιοτήτων, η ύπαρξη των οποίων δεν είναι καν γνωστή στις αρμόδιες ελληνικές αρχές» - και βλέπουμε όταν γίνεται γνωστή στις αρμόδιες ελληνικές αρχές, τι κάνουν αυτές – «άμεσα και οικειοθελώς, χωρίς τα μειονεκτήματα μιας δικαστικής αντιδικίας», διαβάζω από την Αιτιολογική Έκθεση, «όπως είναι ο χρόνος, το κόστος, η αμφίβολη έκβαση».

Βεβαίως, ο αγώνας έχει και αγωνία, έχει και ρίσκο, έτσι είναι. «Οι δυσχέρειες της αποδεικτικής διαδικασίας, οι αμφισβητήσεις, οι αντιδικίες, ως προς το εφαρμοστέο δίκαιο, ο ελληνικός νόμος ή η αλλοδαπή νομοθεσία ή η παραμονή των αρχαιοτήτων, για πολύ μεγάλο χρονικό διάστημα, σε αποθήκευση στο αλλοδαπό κράτος» και τα λοιπά. Και με αυτή τη διατύπωση εν τέλει, η Κυβέρνηση, στην ουσία επιβεβαιώνει, με έναν έμμεσο τρόπο, για να μην πω ευθύ, ότι πρόκειται για προϊόντα αρχαιοκαπηλίας.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Εδώ υπάρχει μια αντίφαση, ή είναι προϊόντα αρχαιοκαπηλίας ή θα πάνε στο Μουσείο της Νάξου.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Εσείς λέτε, δηλαδή, ότι δεν είναι προϊόντα αρχαιοκαπηλίας;

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Τότε, πως θα πάνε στο Μουσείο της Νάξου;

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Μα, επειδή είναι προϊόντα αρχαιοκαπηλίας πρέπει να πάνε στο Μουσείο της Νάξου. Ακριβώς γι’ αυτό.

Βεβαίως, είναι πιο βολικό ο αρχαιοκάπηλος να επιστρέφει εθελοντικά τα κλοπιμαία, παρά να απαιτούνται μακρόχρονες διαδικασίες. Αυτό το αναγνωρίζουμε, τι καλά που θα ήταν, αλίμονο. Αλλά στην προκειμένη περίπτωση, τα 161 αυτά κυκλαδικά ειδώλια θα επιστραφούν, αν επιστραφούν, σε 25 έως 50 χρόνια.

Σε κάθε περίπτωση, αυτή η ηθική του επαναπατρισμού, έτσι ακριβώς αναφέρεται στην Αιτιολογική Έκθεση, όπως αυτάρεσκα ισχυρίζεται αυτή, δεν ενισχύεται, με τέτοιες πρακτικές, απαράδεκτων συμβιβασμών και υποχωρήσεων και με αμφίβολο μάλιστα αποτέλεσμα. Θεωρούμε ότι αυτή η ηθική του επαναπατρισμού ενισχύεται και υλοποιείται, με την ανυποχώρητη διεκδίκηση, με κάθε τρόπο, της πολιτιστικής κληρονομιάς του λαού της χώρας μας.

Εν κατακλείδι, η Συμφωνία αυτή, που έρχεται για επικύρωση σήμερα, αποκαλύπτει και κάτι ακόμα και επιβεβαιώνει, βεβαίως και τα κενά, αλλά και τον ετεροβαρή και αποικιοκρατικό χαρακτήρα, που έχει αυτή η Συμφωνία με τις Η.Π.Α. και που κυρώθηκε με το ν. 4026, το όχι και τόσο μακρινό 2011, κατά την οποία Συμφωνία, οι Η.Π.Α. έχουν τα δικαιώματα και την εποπτεία και η Ελλάδα μόνο τις υποχρεώσεις. Αυτό, δηλαδή, ακριβώς, που γίνεται και με τη σημερινή απαράδεκτη Συμφωνία. Με βάση τα πιο πάνω, ασφαλώς και καταψηφίζουμε το νομοσχέδιο. Σας ευχαριστώ.

Στο σημείο αυτό, έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Μιλτιάδης Χρυσομάλλης, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε συνάδελφε. Το λόγο έχει η Ειδική Αγορήτρια της Ελληνικής Λύσης, η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Κύριε Πρόεδρε, κυρία Υπουργέ, κυρίες και κύριοι συνάδελφοι, σύμφωνα με την Αιτιολογική Έκθεση της υπό συζήτηση Κύρωσης, μεταξύ των στόχων της αξιολογούμενης ρύθμισης, αναφέρεται ότι είναι η αποστολή, τον Οκτώβριο 2022, 15 εξαιρετικά σημαντικών αντικειμένων της συλλογής και η έκθεσή τους, για πρώτη φορά, στο διεθνές κοινό, κατά τη ρητή πρόβλεψη της προς κύρωση σύμβασης στην Ελλάδα, σε ειδικά διαμορφωμένη αίθουσα του Κυκλαδικού Μουσείου για ένα έτος.

Όπως θα δούμε και παρακάτω, τα όσα αναφέρονται στο άρθρο 1 της Συμφωνίας, περιοριστικής επιστροφής στην Ελλάδα ιδιωτικής συλλογής σημαντικών αρχαιοτήτων του κυκλαδικού πολιτισμού, τη στιγμή που η υπό κύρωση Συμφωνία επιβάλλει πολύχρονο δανεισμό των αρχαιοτήτων αυτών στο Μουσείο της Νέας Υόρκης, είναι εξόχως παραπλανητικά.

Ένας άλλος βραχυπρόθεσμος στόχος θα είναι, λέτε, η πολυετής και διαρκής προβολή του κυκλαδικού πολιτισμού στο ΜΕΤ της Νέας Υόρκης, καθώς το ΜΕΤ δεσμεύεται, σύμφωνα με την προς κύρωση Σύμβαση, να εκθέτει πέραν των μνημείων της συλλογής, επιπλέον και άλλα τέχνεργα του κυκλαδικού πολιτισμού από μουσεία της Ελλάδας, πάντοτε υπό την επιτοίχια αναφορά της ιδιοκτησίας του ελληνικού κράτους. Προβλέπεται, επομένως, η κύρωση της σύμβασης μεταξύ του Υπουργείου Πολιτισμού και Αθλητισμού, του Κυκλαδικού Μουσείου, του ΜΕΤ και του Ινστιτούτου Αρχαίου Ελληνικού Πολιτισμού του Ντελαγουέρ.

Συγκεκριμένα, στο Μέρος Α΄ της προς κύρωση Σύμβασης, τα μέρη δηλώνουν και αποδέχονται τα εξής. Το εν λόγω Ινστιτούτο αποτελεί μη κερδοσκοπικό νομικό πρόσωπο, που εδρεύει στο Ντελαγουέρ των Η.Π.Α. και έχει στους σκοπούς του την προβολή της ελληνικής πολιτιστικής κληρονομιάς και την τόνωση του παγκόσμιου ενδιαφέροντος και της γνώσης, σχετικά με τις ελληνικές αρχαιότητες.

Δύναται, επίσης, μεταξύ άλλων, να αποκτά έργα τέχνης, αντικείμενα και μνημεία της Ελλάδος, που χρονολογούνται, από τους προϊστορικούς χρόνους, έως και το Μεσαίωνα, να μεριμνά για τη φύλαξη, μελέτη και έκθεση τους σε μουσεία ή άλλους κατάλληλους χώρους, με το δικαίωμα της τελικής μεταβίβασης στο Κυκλαδικό Μουσείο ή σε άλλα μουσεία της Ελλάδας.

Την 21η Ιουλίου 2022, δυνάμει σχετικής Συμφωνίας, η οποία υπεγράφη, στη Νέα Υόρκη, ενώπιον συμβολαιογράφου, το Ινστιτούτο απέκτησε μία συλλογή 161 κυκλαδικών αρχαιοτήτων από φυσικό πρόσωπο, τον συλλέκτη Λέοναρντ Στερν, μόνιμο κάτοικο Νέας Υόρκης. Η Σύμβαση αυτή καταρτίστηκε, σύμφωνα με το δίκαιο της Νέας Υόρκης και όχι το ελληνικό, το οποίο διέπει αμφότερα τα συμβαλλόμενα μέρη, αλλά και τον τόπο κατάρτισής της και προβλέπει ότι το Ινστιτούτο θα μεριμνήσει για την έκθεση των αρχαιοτήτων της συλλογής στο ΜΕΤ και την τελική επιστροφή τους στην Ελλάδα.

Έχετε ερευνήσει τη νομιμότητα των τίτλων κτήσης και συλλογής; Διότι, ούτε στην Αιτιολογική Έκθεση ούτε στο ίδιο το κείμενο της Συμφωνίας υπάρχει αναφορά στην προέλευση και τον τρόπο απόκτησης της συλλογής.

Με δεδομένο ότι το Ινστιτούτο υποχρεούται από το καταστατικό του να υπάγει όλες τις δράσεις του στις προβλέψεις του ελληνικού αρχαιολογικού νόμου, η Συμφωνία προβλέπει ότι το ελληνικό κράτος θα πρέπει, προηγουμένως, να εγκρίνει τόσο την κατοχή των αρχαιοτήτων από αυτό όσο και την έκθεσή τους στο ΜΕΤ.

Άρα, θα πρέπει για τις αρχαιότητες να υπάρξει έγκριση κατοχής από τo ως άνω μη κερδοσκοπικό νομικό πρόσωπο.

Mε το Μέρος B΄ της προς κύρωση Συμφωνίας, τα μέρη δηλώνουν και αποδέχονται ότι το ελληνικό κράτος συμβάλλεται κυριαρχικά στη Σύμβαση, ως ο μοναδικός ιδιοκτήτης των αρχαιοτήτων, όπως προβλέπει ο ελληνικός αρχαιολογικός νόμος, υπό την ιδιότητά του, ως ανέκαθεν κυρίου των αρχαιοτήτων, αναγνωρίζει το Ινστιτούτο μόνο, ως κάτοχο αυτών, κατοχή που προέκυψε, ως πραγματική κατάσταση, λόγω της προαναφερθείσας Σύμβασης εισφοράς. Ξαναρωτάμε: Έχετε ελέγξει τη νομιμότητα της κατοχής και ότι δεν πρόκειται για προϊόντα αρχαιοκαπηλίας;

Αναγνωρίζει, επιπλέον, το ελληνικό κράτος το Ινστιτούτο, ως κάτοχο, μόνο για τους συγκεκριμένους σκοπούς της προς κύρωση Σύμβασης, που είναι η Έκθεση των Αρχαιοτήτων στο MET και η επιστροφή τους στην Ελλάδα, με μέριμνα και επιμέλεια του Ινστιτούτου και εγκρίνει την κατοχή των αρχαιοτήτων από το Ινστιτούτο, την έκθεσή τους στο MET και την επιστροφή τους στην Ελλάδα.

Η πρώτη παγκόσμια εμφάνιση της συλλογής σε κοινό θα διενεργηθεί στην Ελλάδα, αναφέρεται. Συγκεκριμένα, το Ινστιτούτο θα αποστείλει στην Ελλάδα 15 αρχαιότητες, το αργότερο ως τις 15/10/2022, οι οποίες θα εκτεθούν άμεσα και για ένα διάστημα ενός έτους από την 1/11/2022, ως και 31/10/2023, σε χώρο, που υποχρεούται να διαμορφώσει, ειδικά και κατάλληλα γι’ αυτές, το Κυκλαδικό Μουσείο. Οι εν λόγω αρχαιότητες αποτελούν εξαιρετικά σημαντικά δείγματα, που δεν εκπροσωπούνται, ήδη, στα μουσεία της χώρας. Από αυτό και μόνο προκύπτει η σπουδαιότητά τους. Μετά την παρέλευση του έτους, οι αρχαιότητες θα αποσταλούν στο MET, προκειμένου να ακολουθήσει η Έκθεση και προβολή τους προς το διεθνές κοινό του MET. Άρα, θα πηγαινοέρχονται;

Επισημαίνεται, επίσης, ότι η αίθουσα, με τη σήμανση της ιδιοκτησίας της Ελλάδας, δεσμεύεται για την ανάδειξη του κυκλαδικού πολιτισμού, χωρίς οικονομική επιβάρυνση του ελληνικού δημοσίου, μέσω της προβολής της συλλογής - αυτό θα έλειπε - αλλά και άλλων μνημείων κυκλαδικού πολιτισμού από τα ελληνικά μουσεία ως εξής:

Έκθεση των 161 αρχαιοτήτων για 10 έτη, Ιανουάριος 2024 - Δεκέμβριος 2033. Μετά το τέλος της ως άνω δεκαετούς περιόδου, οριστική επιστροφή, στην Ελλάδα, ανά πενταετία και συγκεκριμένα την 1/1/2034, την 1/1/2039 και την 1/1/2044 και με δαπάνες του MET, 15 αρχαιοτήτων της συλλογής, που θα επιλέγει το Υπουργείο και έκθεσή τους σε μουσεία της Ελλάδας, όπως θα εγκρίνει, κάθε φορά, το Υπουργείο. Λήξη της έκθεσης της συλλογής στο MET, την 31/12/2048, επιστροφή στην Ελλάδα των αρχαιοτήτων της συλλογής, που βρίσκονται τότε στο MET, με ίση δαπάνη του ελληνικού κράτους και του Κυκλαδικού Μουσείου και έκθεσής τους σε μουσεία της Ελλάδας, όπως θα εγκρίνει τότε το Υπουργείο Πολιτισμού και Αθλητισμού. Δυνατότητα του ελληνικού κράτους, κατά την απόλυτη ευχέρεια του, να συμφωνήσει με το MET το δανεισμό της συλλογής, για τη χρονική περίοδο από την 1/1/2049 και εφεξής και με διάρκεια έως και 25 έτη.

Προς το σκοπό της διαρκούς και πολυετούς προβολής της κυκλαδικής τέχνης στο MET, συμφωνείται η αποστολή από το ελληνικό κράτος, με δαπάνες του MET και η έκθεση αρχαιοτήτων του κυκλαδικού πολιτισμού από τα μουσεία της Ελλάδας, τις οποίες θα επιλέγει το Υπουργείο Πολιτισμού και Αθλητισμού και θα αποστέλλει, λόγω δανεισμού, ως εξής:

15 αρχαιότητες, για το διάστημα από 1/1/2034 έως 31/12/2048, 15 αρχαιότητες για το διάστημα από 1/1/2039 έως 31/12/2048 και 15 αρχαιότητες για το διάστημα από 1/1/2044 έως 31/12/2048, ενώ, σε περίπτωση μη δανεισμού της συλλογής εκ μέρους του ελληνικού κράτους προς το MET, για το διάστημα από την 1/1/2049 και εφεξής προβλέπεται αποστολή, με δαπάνες του MET και έκθεση για περίοδο 25 ετών, από την 1/1/2049, 122 αρχαιοτήτων του κυκλαδικού πολιτισμού από τα μουσεία της Ελλάδας, που θα αποστείλει τότε το ελληνικό κράτος στο MET, λόγω δανεισμού, σύμφωνα με όρους, που θα συμφωνηθούν, τότε, μεταξύ του ελληνικού δημοσίου, του Κυκλαδικού Μουσείου και του MET.

Αυτό που βλέπουμε είναι ότι συμφωνήσατε να κάνετε μπαλάκι τις αρχαιότητες, οι οποίες κάθε λίγο θα πηγαινοέρχονται. Άρα, εν ολίγοις, δεσμεύετε και υποχρεώνετε, με τρόπο απαράδεκτο, τις ελληνικές κυβερνήσεις, μέχρι το 2074, να αποστέλλουν αρχαιότητες του κυκλαδικού πολιτισμού στο Μητροπολιτικό Μουσείο Τέχνης της Νέας Υόρκης. Αυτή είναι η Συμφωνία, για την οποία επαίρεστε.

Με το Παράρτημα Ε΄, που επισυνάπτεται, στην προς Κύρωση Σύμβαση συμφωνούνται μεταξύ άλλων οι εξής δράσεις:

Παραγωγή στην ελληνική και στην αγγλική γλώσσα υψηλής ποιότητας οπτικοακουστικού εκπαιδευτικού υλικού για τον κυκλαδικό πολιτισμό, το οποίο θα προβάλλεται εντός της αίθουσας της συλλογής στο ΜΕΤ, θα χρησιμοποιηθεί στις ιστοσελίδες του ΥΠΟΑ και του ΜΕΤ και θα απευθύνεται και σε σχολεία και πανεπιστήμια της Ελλάδας και της αλλοδαπής, αλλά και συνεργασία μεταξύ ΥΠΟΑ και ΜΕΤ, στον τομέα της συντήρησης και της εκπαίδευσης, στη διοργάνωση συνεδρίων, τη χορήγηση εκπαιδευτικών και ερευνητικών υποτροφιών, καθώς και την ανάπτυξη συνεργειών, σε αρχαιολογικές εργασίες πεδίου. Για τα κόστη και την επιβάρυνση στον Έλληνα φορολογούμενο θα μας ενημερώσετε, κυρία Υπουργέ;

Έντονες είναι και οι αντιδράσεις του Συλλόγου Ελλήνων Αρχαιολόγων, εξάλλου, ο οποίος εξέφρασε τις επιφυλάξεις του για τον τρόπο επαναπατρισμού, καθώς, όπως αναφέρουν, «Το προς ψήφιση νομοσχέδιο πιστεύουμε ακλόνητα ότι δυναμιτίζει τις προσπάθειες, αλλά και την αταλάντευτη πολιτική των ελληνικών κυβερνήσεων για τον εντοπισμό, την τεκμηρίωση, τη διεκδίκηση και εν τέλει τον επαναπατρισμό ελληνικών αρχαιοτήτων», τονίζοντας, ταυτόχρονα, ότι «Με το προς ψήφιση νομοσχέδιο, παρακάμπτονται διατάξεις του αρχαιολογικού νόμου, για την εισαγωγή και κατοχή αρχαίων, καταστρατηγείται η διοικητική πρακτική επαναπατρισμού και κατοχής αρχαίων, εκμηδενίζοντας το έργο και οι αρμοδιότητες της Διεύθυνσης Τεκμηρίωσης και Προστασίας Πολιτιστικών Αγαθών, τίθενται εν αμφιβόλω, η διεθνής νομοθεσία, αλλά και ο λόγος και η συνέπεια της Ελλάδας στα διεθνή φόρα».

Υπογραμμίζεται, επίσης, από τον Σύλλογο ότι «Η ελληνική κυβέρνηση προτείνει στην Ελληνική Βουλή να υιοθετήσει και να κυρώσει μία Συμφωνία, που θα προβλέπει ότι το ελληνικό δημόσιο, παραιτούμενο από κάθε ένδικη διεκδίκηση για παρανόμως εξαχθέντα αρχαία, αναγνωρίζει, ως κάτοχο των αρχαιοτήτων αυτών, ένα ίδρυμα, με έδρα τις Η.Π.Α. και δέχεται να εκτεθούν τα ευρήματα αυτά στο ιδιωτικό Μητροπολιτικό Μουσείο Νέας Υόρκης, για πενήντα χρόνια, ενώ κάποια από αυτά θα έρχονται, κατά διαστήματα, στην Ελλάδα και θα εκτίθενται στο ιδιωτικό Μουσείο Κυκλαδικής Τέχνης του Ιδρύματος Γουλανδρή στην Ελλάδα».

Η αξίωση να πηγαινοέρχονται, για τόσα χρόνια, οι σπουδαίες αυτές αρχαιότητες και η συναίνεση της πολιτείας σε αυτό είναι από μόνη της προβληματική. Όταν μιλάμε για επαναπατρισμό, πρέπει να το εννοούμε κιόλας, όπως προσφάτως, σύμφωνα με σχετικά δημοσιεύματα, το διάσημο Μουσείο Γκετί του Λος Άντζελες αποδέχτηκε το αποτέλεσμα της έρευνας ειδικών υπηρεσιών, που υποδείκνυε, πως αρχαιότητες από την Ιταλία είχαν αποκτηθεί παράνομα και θα επιστρέψει στην Ιταλία ένα από τα πιο σημαντικά αρχαία εκθέματά του. Πρόκειται για το τρίπτυχο γλυπτό από τερακότα «Ο Ορφέας και οι Σειρήνες», το οποίο χρονολογείται περί το 350 π.Χ. έως 300 π.Χ. Το εν λόγω μεγάλου μεγέθους γλυπτό, που έχει έντονο άρωμα ελληνικής μυθολογίας, καθώς απεικονίζει τον Ορφέα σε καθιστή θέση, ανάμεσα σε δύο όρθιες Σειρήνες, αγοράστηκε από τον Αγγλοαμερικανό κροίσο και φανατικό συλλέκτη έργων τέχνης, Ζαν Πολ Γκετί, το 1976, από μία ιδιωτική ελβετική τράπεζα, έναντι του ποσού των πεντακοσίων πενήντα χιλιάδων δολαρίων. Το Μουσείο ανέφερε, σε σχετική ανακοίνωσή του, ότι κατόπιν της έρευνας, αποδείχθηκε ότι οι αρχαιότητες ανασκάφηκαν παράνομα και απομακρύνθηκαν από την Ιταλία, με βάση στοιχεία, που ανακαλύφθηκαν, από το Γραφείο του Εισαγγελέα του Μανχάταν. Τα εύθραυστα γλυπτά θα σταλούν, στη Ρώμη, τον Σεπτέμβριο, για να ενταχθούν σε συλλογές, που ορίζονται, από το ιταλικό Υπουργείο Πολιτισμού.

Το Μουσείο συνεργάζεται επίσης με το Υπουργείο Πολιτισμού, για να κανονίσει την επιστροφή τεσσάρων άλλων αντικειμένων, σε μελλοντική ημερομηνία. Αυτά περιλαμβάνουν ένα κολοσσιαίο μαρμάρινο κεφάλι μιας θεότητας και ένα πέτρινο καλούπι για τη χύτευση μενταγιόν και τα δύο από το 2ο αιώνα μ.Χ. μαζί με ένα μπρούτζινο θυμιατό ετρουσκικό από τον 4ο αιώνα π. Χ. και έναν πίνακα του 19ου αιώνα του Καμίλο Μιόλα , με τίτλο «Μάντισσα των Δελφών». Ούτε πήγαινε - έλα ούτε τίποτα. Αυτός είναι ο ουσιαστικός επαναπατρισμός.

Για ποιους λόγους δεν ακολουθείται νομική τακτική παρόμοια με της Ιταλίας, ούτως ώστε να επιστραφούν, στην Ελλάδα, οι αρχαιότητες, που βρίσκονται, εκτός του ελληνικού εδάφους;

Ο πολιτισμός αποτελεί ένα συγκριτικό πλεονέκτημα της χώρας μας, είναι η μεγαλύτερη περιουσία, που διαθέτουμε, σαν χώρα, εδώ και χιλιάδες χρόνια, από την αρχαιότητα μέχρι σήμερα και δεν είναι απλά ένας θεσμός, αλλά η πλευρά της ζωής μας, που μας χαρακτηρίζει απόλυτα, προσδίδοντάς μας συγκεκριμένα στοιχεία, και όταν μιλάμε για τον πολιτισμό, μιλάμε για ένα πολύτιμο αγαθό, που χρειάζεται συνεχή αξιοποίηση και αναβάθμιση. Χρειάζεται να διαφυλαχθεί, να αναδειχθεί και να κληροδοτηθεί, στις επόμενες γενιές. Το έχουμε πει και θα το ξαναπούμε, το πολιτιστικό παρελθόν του ελληνισμού ζει μέσα στο πολιτιστικό παρόν του, γι’ αυτό εμείς, στην Ελληνική Λύση, πιστεύουμε ότι είναι απόλυτο χρέος μας να το προστατεύσουμε, με κάθε τρόπο και όχι να το υπονομεύουμε. Και η προσπάθεια αυτή να αποτελεί προτεραιότητα για όλους. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, αγαπητέ Πρόεδρε, που μου δώσατε μόλις τον λόγο. Θα ήθελα, ξεκινώντας, κυρίες και κύριοι Βουλευτές, κύριε Πρόεδρε, μην το πάρετε προσωπικά, καθώς θεωρώ ότι είναι μεθόδευση της Κυβέρνησης Μητσοτάκη και όχι δική σας. Θεωρεί το ΜέΡΑ25 και είμαι αναγκασμένος να το πω, για να μιλάω με ανοιχτά χαρτιά, ότι αυτή τη στιγμή παρανομούμε, όσοι συμμετέχουμε σε αυτή την Επιτροπή, κατά τη γνώμη του ΜέΡΑ25, παρανομούμε και αναγκάζετε και εμάς να «συν-παρανομούμε» μαζί σας. Θα σας εξηγήσω, αμέσως, τι εννοώ, κύριε Πρόεδρε, όσο πιο ήρεμα μπορώ.

Δεν μπορεί, κύριε Πρόεδρε, κατά κανέναν τρόπο, να περνάμε με τη διαδικασία της Κύρωσης, ένα σχέδιο νόμου, μία Κύρωση Συμφωνίας, η οποία τροποποιεί το ν. 4858/2021. Γιατί, από τη στιγμή που τροποποιεί τον αρχαιολογικό νόμο, τον 4858/2021, δημιουργεί ad hoc νομοθεσία - κατά περίσταση - επομένως, πρέπει να κατέβει μόνον, ως πρόταση νόμου, η οποία θα περιέχει τροποποίηση του υπάρχοντος αρχαιολογικού νόμου και συνεπώς, θα πρέπει να γίνουν τέσσερις συνεδριάσεις της Επιτροπής μας και, βεβαίως, το κυριότερο, θα πρέπει να γίνει η ακρόαση των φορέων.

Άκουσα, κύριε Πρόεδρε, το επιχείρημά σας ήταν ότι αυτά είναι θέματα, που αφορούν τη Διάσκεψη των Προέδρων και ότι εκεί αποφασίστηκε να γίνει, με αυτή τη μορφή. Καθώς έχω την τύχη να συμμετέχω στη Διάσκεψη των Προέδρων, σας ενημερώνω ότι κατά τη διάρκεια της συγκρότησής της, την προηγούμενη Τετάρτη, για την ακρίβεια, δεν είχε κανείς εκ των υπαρχόντων Βουλευτών πρόσβαση στο σχέδιο νόμου της κυρίας Μενδώνη, της κυρίας Υπουργού, συνεπώς, δεν μπορούσαμε να φανταστούμε ότι θα έρθει εδώ ένα τόσο σκανδαλώδες νομοθέτημα. Και θα εξηγήσω, αμέσως μετά, γιατί.

Ξεκινώ, εξηγώντας σας, γιατί ασφαλώς και τροποποιεί το ν. 4858, τον αρχαιολογικό μας νόμο, η παρούσα Κύρωση της Σύμβασης. Ακούστε, κύριε Πρόεδρε. Το διαβάζω, βεβαίως από την Αιτιολογική Έκθεση. Το ΥΠΟΑ συνομολογεί, κατά τη γνώμη μας, ότι έχει παραβεί όλες τις παραπάνω διατάξεις στην Κύρωση της νομοθετικής πράξης, καθώς το αντικείμενό της αφορά σε ζητήματα επιστροφής, έκθεσης και δανεισμού αρχαιοτήτων - σε μαύρα γράμματα διαβάζω από την Αιτιολογική Έκθεση, κυρία Υπουργέ – «υπό συνθήκες διαφορετικές» - το είπε και ο κύριος Δελής - διαφορετικές από τις γενικές και οριζόντιες συνθήκες, που προβλέπονται, στον αρχαιολογικό νόμο, Αιτιολογική Έκθεση, Α2, σελίδα 2.

Ωστόσο, κυρία Υπουργέ, οι διατάξεις του αρχαιολογικού νόμου προβλέπουν άπασες απολύτως τις συνθήκες επιστροφής, έκθεσης και δανεισμού αρχαιοτήτων, ενώ δεν υφίσταται το παραμικρό νομοθετικό κενό – θα σας το αποδείξω αργότερα – το οποίο έρχεται, δήθεν, να καλύψει η παρούσα πρωτοβουλία σύναψης της υπό Κύρωση Συμφωνίας. Συνεπώς, εκτός του ότι θα έπρεπε να έχουμε τέσσερις συνεδριάσεις στην Επιτροπή μας, εκτός του ότι θα έπρεπε να δούμε κυρίως τους φορείς και, βεβαίως, τους αρχαιολόγους, οι οποίοι ουρλιάζουν, μόλις το πήραν χαμπάρι – με πήραν τηλέφωνο, μέσα στο Σαββατοκύριακο και μου είπαν «Κάντε κάτι, αυτό είναι σκάνδαλο εφάμιλλο του σκανδάλου των υποκλοπών, κλέβουν αρχαιότητες, που ανήκουν στον ελληνικό λαό».

Δεν μπορεί να προχωρήσει η συζήτηση, χωρίς να προσκομιστούν τα εξής. Το καταστατικό και το πρακτικό συγκρότησης του Δ.Σ. αυτής της ύποπτης ιστορίας στο Ντελαγουέρ, τα ποινικά μητρώα, βεβαίως, των φυσικών προσώπων, τα οποία απαρτίζουν το Δ.Σ. – είναι προϋποθέσεις εκ του νόμου. Θα σας εξηγήσω ακριβώς γιατί. Αν δεν υπάρχουν τα ποινικά μητρώα των προσώπων, που αποτελούν το Δ.Σ., παρανομούμε εμείς, εδώ πέρα, σήμερα. Λέει, «με απόφαση του Υπουργείου Πολιτισμού, ύστερα από γνώση του Συμβουλίου και μπορεί να χορηγηθεί, σε φυσικό ή νομικό πρόσωπο, άδεια κατοχής κινητού αρχαίου μνημείου, του οποίου η κυριότητα ανήκει στο δημόσιο. Δεύτερον, άδεια κατοχής χορηγείται σε πρόσωπο, που δηλώνει, σύμφωνα με την παράγραφο 1, κινητό αρχαίο μνημείο, που χρονολογείται έως το 1453», κ.τ.λ..

Λέει, ότι από τη σχετική αίτηση εξαιρούνται οι υποπεριπτώσεις, εάν το αρχείο είναι ιδιαίτερα μεγάλης επιστημονικής ή καλλιτεχνικής σημασίας και είναι ανάγκη να βρίσκεται, υπό την άμεση προστασία του δημοσίου. Σας θυμίζω ότι ασφαλώς και είναι τεράστιας οικονομικής και καλλιτεχνικής αξίας τα κυκλαδικά μνημεία, που διαθέτει ο κ. Στερν και τα είχε, κατά δήλωσή του, τόσο καιρό και όπως έχουμε δει στα περιοδικά lifestyle, που μας έχουν καταπνίξει οι «παπαγάλοι», στο σπίτι του. Τόσο καλά τα πρόσεχε! Τα είχε στο σπιτάκι του !

Επίσης, άλλη εξαίρεση, κυρία Υπουργέ και κύριε Πρόεδρε, είναι αν ο αιτών δεν παρέχει τα εχέγγυα για την εκπλήρωση των υποχρεώσεων του κατόχου, ιδίως αν έχει καταδικαστεί αμετάκλητα και για κακούργημα ή παράβαση της νομοθεσίας, για την προστασία της πολιτιστικής κληρονομιάς ή για πλαστογραφία, δωροδοκία, κλοπή, υπεξαίρεση ή αποδοχή προϊόντων εγκλήματος. Αν ο αιτών είναι νομικό πρόσωπο και όχι φυσικό πρόσωπο, όλα τα πιο πάνω κωλύματα πρέπει να μην συντρέχουν στο πρόσωπο αυτό, που ασκούν ή άσκησαν τη διοίκηση. Συνεπώς, κυρία Μενδώνη, αγαπητή κυρία Υπουργέ – δεν έχω λόγο να λογομαχώ μαζί σας – δεν μπορεί να προχωρήσει η συζήτηση, καθώς εσείς δεν μας έχετε προσκομίσει πιστοποιητικά προέλευσης, τίτλους κτήσης, βεβαίωση γνησιότητας.

Ξέρετε, κυρίες και κύριοι βουλευτές και εσείς που μας ακούτε από εκεί έξω, από το Κανάλι της Βουλής, συμπολίτες μας, ότι μπορεί να είναι κίβδηλα. Μπορεί να είναι πλαστά. Μπορεί να γίνουμε ρεζίλι, διεθνώς, για μία ακόμη φορά. Βεβαίωση γνησιότητας και άδεια εξαγωγής. Και οι πέτρες ξέρουν ότι, λόγω της ιδιαιτερότητας, κυκλαδικά αρχαιολογικά ευρήματα δεν έχουν εξαχθεί, νομίμως, ποτέ από τη χώρα, κανένα, ποτέ κανένα. Δεν μπορεί, δηλαδή, κάποιος να τα έχει στην κατοχή του και να τα πούλησε, γιατί νομίμως δεν ήταν στην κατοχή κανενός ιδιώτη συλλέκτη στη χώρα, ώστε αυτός να τα μεταπουλήσει σε έναν ξένο συλλέκτη. Είναι κλέφτης ο κ. Στερν, το ξέρουμε, το ξέρετε. Παρανομείτε και θέλετε να μας σύρετε όλους εδώ σε αυτή την παρανομία.

Καλείται, έτσι, το Ελληνικό Κοινοβούλιο να κυρώσει μια Συμφωνία για αρχαιότητες, που δεν γνωρίζουμε, όπως είπα, αν είναι πλαστές. Επίσης, ένα πράγμα γνωρίζουμε, ότι αν δεν είναι πλαστές, που ευχόμαστε να μην είναι πλαστές, τότε είναι σίγουρα προϊόν λαθρανασκαφής και σίγουρα ο κ. Στερν είναι λήπτης αρχαιοκαπηλίας. Δηλαδή, είναι αποδέκτης προϊόντων αρχαιοκαπηλίας.

Κυρία Μενδώνη, κύριε Πρόεδρε, αυτό που όφειλε να κάνει η Κυβέρνησή σας, η Κυβέρνηση Μητσοτάκη, του «Κυριάκου Μητσοτάκη Α.Ε.», ήταν πολύ απλό. Έπρεπε να ασκήσει, αμέσως, αγωγή, να ζητήσει, αμέσως, την έκδοση του κ. Στερν στην Ελλάδα, για να δικαστεί και να καταδικαστεί και να φυλακιστεί ο κ. Στερν, ο οποίος έχει προϊόντα αρχαιοκαπηλίας αμύθητης αξίας, που δεν ανήκουν σε αυτόν, για να τα βάζει στο σαλονάκι του, ανήκουν στον ελληνικό λαό, ελληνικέ λαέ. Θα έπρεπε, λοιπόν, να κάνετε αυτά, κυρία Μενδώνη μου. Θα έπρεπε, αμέσως, να ζητήσετε να εκδοθεί. Ξέρετε, τι μου κάνει εντύπωση; Ότι το έχει κάνει το ελληνικό δημόσιο, σε όλες τις αντίστοιχες, μέχρι τώρα, περιπτώσεις. Αυτό είναι ο τυφλοσούρτης. Αυτό κάνουμε, συνήθως.

Ας πάρουμε τα πράγματα από την αρχή, για να βγάλουμε άκρη. Γιατί πήγε στο Μητροπολιτικό Μουσείο της Νέας Υόρκης ο κ. Στερν, ο αποδέκτης αρχαιοκαπηλίας, αυτός ο άνθρωπος, ο οποίος, βεβαίως και είναι ένοχος για πολλές ποινικές πράξεις; Γιατί πήγε; Να απαντήσω και στον κ. Δελή, που διερωτήθηκε, γιατί διερωτηθήκατε πριν, αγαπητέ συνάδελφε. Να πήγε για την υστεροφημία του; Να πήγε, επειδή ανησύχησε; Αν ανησύχησε λέει; Κατάλαβε ότι σε λίγες μέρες θα είναι φυλακή! Ξέρετε ποια είναι η σύμπτωση, που δεν ξέρετε; Θα σας πω εγώ. Την ημέρα που ο κ. Στερν αρχίζει την επίσημη επικοινωνία του, με το Μητροπολιτικό Μουσείο της Νέας Υόρκης και λέει «έχω κάτι πολύ ωραία αρχαία ελληνικά, ελάτε παιδιά να τα πάρετε, τα παραχωρώ για την υστεροφημία μου», είναι η ίδια μέρα, που ο Ειδικός Εισαγγελέας της Νέας Υόρκης, ειδικός για θέματα αρχαιοκαπηλίας και αρχαιοτήτων, λέει δημόσια «ξεκινώ έρευνα για έξι αρχαιολογικές συλλογές πάμπλουτων», όπως και του κ. Στερν, «Αμερικανών, Νεοϋορκέζων, οι οποίες καταρχάς υπάρχουν αποχρώσες ενδείξεις ότι είναι ύποπτες, ότι περιέχουν προϊόντα αρχαιοκαπηλίας».

Κυρία Υπουργέ, βρισκόμαστε, για ακόμα μια φορά, πολλοστή φορά, θα έλεγα, σε μια Επιτροπή του Υπουργείου Πολιτισμού, η οποία μας φέρνει αντιμέτωπους με την ολέθρια αντίληψη της Κυβέρνησής σας, «Μητσοτάκης Ανώνυμη Εταιρεία», περί της ανάπτυξης του πολιτισμού, αλλά και των σχέσεων και των δεσμών, μεταξύ μουσείων, οργανισμών και ινστιτούτων.

Κοιτάξτε, θεωρητικά, πρόκειται να νομοθετήσετε την οριστική επιστροφή, στην Ελλάδα, 161 αρχαιοτήτων του κυκλαδικού πολιτισμού από τη συλλογή του δισεκατομμυριούχου, κ. Λέοναρντ Στερν. Θα σας στεναχωρήσω, όμως, εξαρχής, κυρία Υπουργέ, μου. Εδώ, δυστυχώς, έχετε φέρει ένα σχέδιο νόμου, το οποίο το μόνο που κάνει, κυρίες και κύριοι βουλευτές, είναι ότι επιχειρεί - και δεν θα αφήσουμε να γίνει, με επιτυχία αυτό - να «ξεπλύνει» τον ως άνω αναφερόμενο αρχαιοκάπηλο συλλέκτη και, επιπλέον, να παραχωρήσει τις αναφερόμενες 161 αρχαιότητες στο Μητροπολιτικό Μουσείο της Νέας Υόρκης !

Κυρία Υπουργέ, εδώ θα κάνω μια παρένθεση. Μας είπατε ότι είναι εγγύηση το Μητροπολιτικό Μουσείο της Νέας Υόρκης, ότι δεν χρειάζεται να ελέγξω εγώ, αν είναι πλαστά. Δεν χρειάζεται να ελέγξω, αν είναι κλεψιμαίικα, γιατί είναι το ΜΕΤ, ένα από τα μεγαλύτερα μουσεία του κόσμου. Θα σας κακοκαρδίσω, αγαπητή, κυρία Υπουργέ.

Τα είπε ο κ. Δελής, αλλά εγώ θα αναγκαστώ να τα πω, λεπτομερώς, για να τα ξέρει ο κόσμος, που μας ακούει απέξω. Ακούστε τα τελευταία πράγματα, που έχει κάνει το Μητροπολιτικό Μουσείο, τα οποία και σταχυολόγησα. Έγινε διάσημο, αυτό το Μουσείο, γιατί αγόρασε, το 2017, έναντι τεσσάρων εκατομμυρίων δολαρίων μόλις, χρυσή σαρκοφάγο, αφιερωμένη στον Νεντζεμάνκ, ιερέα του Θεού Αρσαφή της Ηρακλεόπολης. Το καλοκαίρι του ’19, το Μητροπολιτικό Μουσείο εγκαινίασε μια έκθεση, για να την παρουσιάσει, ως ένα από τα πιο λαμπρά νέα αποκτήματά του. Όπως, όμως, απέδειξε η έρευνα του ειδικού εισαγγελέα του Μανχάταν, η σαρκοφάγος ήταν προϊόν λεηλασίας από την Αίγυπτο και είχε κλαπεί από εκεί, το 2011. Το ΜΕΤ ισχυρίστηκε, τότε, ότι κατά την αγορά είχε λάβει ψεύτικο ιστορικό ιδιοκτησίας, αποδείχτηκε ότι ήταν πλαστό και αιγυπτιακής άδειας εξαγωγής το ‘71 και αποδείχθηκε ότι ήταν πλαστή. Τον Ιούλιο του ’22, ο ίδιος ο εισαγγελέας, στο Μανχάταν, υπέγραψε ένταλμα κατάσχεσης για 21 εκθέματά του ΜΕΤ, κυρία Υπουργέ, τα οποία αποτελούσαν προϊόντα παράνομης διακίνησης και εξαγωγής. Τα αντικείμενα θα επιστραφούν στις χώρες προέλευσής τους, μάλιστα, συμπτωματικά, κυρία Υπουργέ, αυτήν ακριβώς την εβδομάδα, που διανύουμε τώρα. Η είδηση, βέβαια, έκανε το γύρο των διεθνών και εγχώριων μέσων μαζικής ενημέρωσης.

Το ΜΕΤ, επίσης, κυρία Υπουργέ μου, βρίσκεται στο στόχαστρο του προαναφερθέντος εισαγγελέα της Νέας Υόρκης, με τον οποίο, ως τώρα, οι υπηρεσίες του Υπουργείου Πολιτισμού είχαν άψογη συνεργασία, με αποτέλεσμα να θυμίσω επαναπατρισμό αντικειμένων, όπως τα 47 αντικείμενα του συλλέκτη Μάικλ Στάινχαρντ, στα οποία αναφέρθηκαν και οι προηγούμενοι. Η ανακοίνωση, λοιπόν, του εισαγγελέα της Νέας Υόρκης Σάιρους Βανς, μίλαγε για την αχόρταγη όρεξη, εδώ και δεκαετίες του Μάικλ Στάινχαρντ, για αντικείμενα, που είχαν κλαπεί, χωρίς να τον ενδιαφέρει ούτε η νομιμότητα ούτε τίποτα. Σημειώνουμε, ότι ο Στάινχαρντ έχει επίσης χαρίσει εκθέματα στο Μητροπολιτικό Μουσείο της Νέας Υόρκης και μάλιστα το Μουσείο έκανε τέτοιες χαρές, που έχει βγάλει αίθουσα με το όνομά του, «Αίθουσα Στάινχαρντ».

Λέω, λοιπόν, οι συγκεκριμένες αρχαιότητες, αγαπητή, κυρία Υπουργέ, είναι καταφανώς προφανέστατα προϊόντα άγριας αρχαιοκαπηλίας, καθώς είναι έργα της κυκλαδικής εποχής, τύπος αρχαιοτήτων, που συναντάται, αποκλειστικά και μόνο, στην Ελλάδα και προφανώς, έχουν εξαχθεί παράνομα από τη χώρα μας.

Ο κ. Στερν, προφανώς, επιδιώκοντας να αποφύγει τις δικαστικές και ποινικές ευθύνες, που τον απειλούν, λόγω παράνομης απόκτησης και κατοχής κυκλαδικών αρχαιοτήτων, που έχει βεβαίως φροντίσει να τις διαφημίσει, ως δικά του αποκτήματα και να τις εκθέτει στο ίδιο του το σπίτι, αποφάσισε να δωρίσει τη συλλογή στο ΜΕΤ, προωθώντας παράλληλα και το προφίλ του φιλότεχνου, φιλάνθρωπου και τα λοιπά και τα λοιπά ελεήμονος. Πρακτική συνήθης, βέβαια, σε ολιγάρχες, ανά τον κόσμο, όταν επιθυμούν να ξεπλύνουν την εικόνα τους και να θολώσουν τα νερά, μην πάνε φυλακή, δηλαδή και μη βρίζουν τα παιδιά τους όλες οι γενεές των υπόλοιπων πολιτών.

Ωστόσο, το ΜΕΤ, ένα από τα μεγαλύτερα μουσεία του πλανήτη, προφανώς, δεν ήταν και τόσο βολικό, αφού το είχε κυνηγήσει, όπως είδαμε, ο εισαγγελέας του Μανχάταν και ο εισαγγελέας της Νέας Υόρκης, μόλις τα προηγούμενα τρία χρόνια, κατ’ εξακολούθηση. Δεν ήταν, λοιπόν, και τόσο βολικό. Δεν ήταν, προφανώς, σε θέση να αποδεχθεί τη δωρεά, καθώς είναι παραπάνω από προφανής, για οποιονδήποτε και για σας, κυρία Υπουργέ, ότι η προέλευση των αρχαιοτήτων και ο δρόμος, που ακολούθησαν, μέχρι να φτάσουν στο σαλόνι του Στερν είναι παράνομος. Σύντομα, όμως, ως εκ θαύματος, βρέθηκε, κυρίες και κύριοι βουλευτές, η λύση με τη συγκεκριμένη Συμφωνία και εδώ αρχίζουν πια τα αγρίως αποικιοκρατικά, τα πάρα πολύ χοντρά και τα απαράδεκτα, κυρία Υπουργέ.

Στη βάση αυτής της Συμφωνίας, ο κ. Στερν, τι κάνει;

Παραχωρεί τη συλλογή στο Ινστιτούτο Αρχαίου Ελληνικού Πολιτισμού, μη κερδοσκοπικό αμερικανικό ίδρυμα, ελεγχόμενο από τι;

Από το Μουσείο Κυκλαδικής Τέχνης, δηλαδή, από την οικογένεια Γουλανδρή, ελληνικέ λαέ. Καμία σχέση, πάντως, με το κράτος, το λαό μας και το δημόσιό του. Καμία σχέση. Ενώ το ελληνικό κράτος αναγνωρίζεται, τύποις, ως ο αποκλειστικός ιδιοκτήτης και νομέας της συλλογής. Όσοι έχουν σπίτια και θέματα διαχωρισμών περιουσίας, μετά από κληρονομιά, ξέρουν πολύ καλά τι σημαίνει «κυριότητα» και τι σημαίνει «νέμομαι». Ξέρουν πολύ καλά, ότι αν κάποιος νέμεται για έναν αιώνα κάτι, δεν πάει να είναι δικό σου, εσύ δεν μπορείς να βγάλεις ούτε ένα ευρώ από αυτό, κυρίως, στην πραγματικότητα, κάποιος άλλος έχει κέρδη. Η μεταβίβαση, λοιπόν, είναι αποικιοκρατικού χαρακτήρα.

Ουσιαστικά, τι συμβαίνει; Δίνετε συγχωροχάρτι σε κάποιον άνθρωπο, που έπρεπε να εκδοθεί, να δικαστεί και αν καταδικαστεί, να φυλακιστεί, στη χώρα μας, τον κ. Στερν, με αναγνώριση εκ μέρους του Υπουργείου σας συλλογής, από το Ινστιτούτο Αρχαίου Ελληνικού Πολιτισμού, στο οποίο μεταβιβάστηκε η συλλογή.

Η συλλογή θα εκτεθεί στο Μητροπολιτικό Μουσείο Τέχνης (ΜΕΤ), για διάστημα 25 χρόνων. Στη χώρα μας, θα επιστρέφονται 15 συνολικά αρχαιότητες από τις 161 της συλλογής, μετά την πάροδο 12ετίας. Για 10 χρόνια, δεν θα τα δούμε. Όπως είπαν και οι προλαλήσαντες και οι προλαλήσασες, το 2073, θα έρθουν εδώ, εάν, όπως είπε ο κ. Δελής και η κυρία Αναγνωστοπούλου, επιτευχθεί συμφωνία.

Κυρία Υπουργέ, ξανακάνω το ρητορικό ερώτημα του κ. Δελή. Αν δεν επιτευχθεί συμφωνία, τι θα συμβεί; Θα αρχίσετε τότε τα ένδικα μέσα; Θα έχουμε χάσει μισό αιώνα;

Σε αντάλλαγμα, γι’ αυτήν την παραχώρηση, που μας κάνει ο κ. Στερν, με τα δικά μας, - μάς πήρε το φαγητό μας και θα έχουμε και ανταλλάγματα - η Ελλάδα είναι υποχρεωμένη, με βάση αυτό, που θέλετε να ψηφίσουμε, να αποστέλλει, ως δάνειο, αντίστοιχο αριθμό αρχαιοτήτων αντίστοιχης αξίας, στην έκθεση στο Μητροπολιτικό Μουσείο Τέχνης (ΜΕΤ), δηλαδή, 15 αρχαιότητες, κάθε φορά, μέσω δανεισμού. Βεβαίως, το ελληνικό δημόσιο υποχρεούται να εκθέτει, μετά από τα 10 χρόνια, δηλαδή, μόλις τα πάρουμε, για να τα κρατήσουμε εδώ, για ένα διάστημα ενός έτους, το maximum, στην ίδια αίθουσα, 122 αρχαιότητες πάλι του κυκλαδικού πολιτισμού, δικές μας, για άλλα 25 χρόνια. Πολύ εντυπωσιακό, κυρία Υπουργέ.

Πρόκειται για μία απαράδεκτη Συμφωνία, εν κατακλείδι.

Αντί να διεκδικήσουμε δικαστικά, σύμφωνα με την έως τώρα πάγια πρακτική όλων των ελληνικών κυβερνήσεων, την επιστροφή, παρανόμως εξαχθέντων από τη χώρα μας προϊόντων λαθρανασκαφών, ξεπλένουμε έναν αρχαιοκάπηλο και παραχωρούμε τις αρχαιότητες σε ένα μουσείο, που δεν είναι καθόλου αρμόδιο να τις έχει, για 25 χρόνια. Μετά τα 25 χρόνια, θα επαναπατριστούν, με τον απαράδεκτο όρο, να στέλνουμε εμείς τα 122 κ.λπ.. Ουσιαστικά, οι αρχαιότητες θα επιστρέψουν το 2073.

Τελειώνω με τα εξής. Αξίζει να τονιστεί, πέραν του απαράδεκτου και ετεροβαρούς, σε βάρος της χώρας μας, των όρων, που συνομολογήθηκαν από το Υπουργείο Πολιτισμού και Αθλητισμού, η αιτιολογία, που προβάλλετε, κυρία Μενδώνη και γελάει ο κόσμος, που μας ακούει από εσάς, από την Υπουργό, ως φύλλο συκής και προσβάλλει και τον αρχαίο ελληνικό πολιτισμό μας, αλλά προσβάλλει και εμάς τους σύγχρονους.

Ξέρετε ποια είναι η δικαιολογία, που λέτε και την λέτε καθαρά μέσα στην Αιτιολογική Έκθεση;

Ότι μιας και το Μητροπολιτικό Μουσείο Τέχνης (ΜΕΤ) συγκαταλέγεται, μεταξύ των μεγαλύτερων μουσείων του πλανήτη και δέχεται πολλά εκατομμύρια επισκεπτών το χρόνο, είναι, ακριβώς, μια από τις κύριες αιτιολογίες, που επικαλείται τόσους αιώνες, τώρα, το Βρετανικό Μουσείο, για να κατέχει παρανόμως τα Μάρμαρα του Παρθενώνα, κυρία Υπουργέ.

Τι κάνετε; Υιοθετείτε την επιχειρηματολογία του; Ξέρετε τι θα σας πουν στην επόμενη διαπραγμάτευση; «Μα, εμείς εσάς ακούσαμε. Τι διαφορά έχει το Μητροπολιτικό Μουσείο Τέχνης (ΜΕΤ) από το Βρετανικό Μουσείο;» - γιατί αυτή είναι η επιχειρηματολογία τους. Στην «Ψωροκώσταινα», έτσι μας θεωρούν, ποιος θα τα δει; Και, βέβαια, ας έρχονται στην «Ψωροκώσταινα» 10 ή 100 εκατομμύρια τουρίστες, που δεν πάνε ποτέ στη Μεγάλη Βρετανία, τόσα εκατομμύρια.

Παρόλα αυτά, το επιχείρημά σας πρέπει να το αποσύρετε αμέσως, είναι εθνικά επικίνδυνο, είναι επιχείρημα στα χέρια του Βρετανικού Μουσείου.

Το δεύτερο επιχείρημα, που νομίζω ότι είναι καταγέλαστο, είναι ότι θα έπαιρνε πολύ καιρό, αν αρχίζατε να διαπραγματεύεστε, αν κάνατε αγωγή, αν ζητάγατε την έκδοση, για να εφαρμοστεί ο νόμος, για να ξέρουμε ότι υπάρχει καλό και κακό, σε αυτόν τον κόσμο, τότε λέει, η κυρία Υπουργός, «θα έπαιρνε πολύ σε μάκρος, θα είχαμε πρόβλημα».

Είναι, πραγματικά, καταγέλαστο επιχείρημα, καθώς μπορεί ποτέ μια δικαστική διαμάχη να ξεπεράσει το μισό αιώνα, κυρία Υπουργέ;

Μπορεί να έπαιρνε παραπάνω από μισό αιώνα, για να τα έχουμε πίσω;

Η Συμφωνία σας με έναν παράνομο είναι για μισό αιώνα, στην καλύτερη περίπτωση. Ουδεμία δικαστική, λοιπόν, προσφυγή θα έπαιρνε διάστημα 50 χρόνων, για να ευοδωθεί, όπως έχει δείξει η μέχρι στιγμής εμπειρία του ΥΠΠΟΑ σας, από ανάλογες διεκδικήσεις προϊόντων αρχαιοκαπηλίας.

Η καινοφανής και απόλυτα αντισυνταγματική διαδικασία, που ακολουθείτε, για άλλη μια φορά, λυπάμαι, κυρία Υπουργέ, εσείς, η κ. Λίνα Μενδώνη, αμαυρώνοντας το διεθνές τοπίο της διαχείρισης αρχαιοτήτων και ανατινάζοντας κάθε έννοια σεβασμού στα πολιτιστικά αγαθά, δείχνει ξεκάθαρα ότι όσο αυτή η Κυβέρνηση, η Κυβέρνηση του Κυριάκου Μητσοτάκη, θα βυθίζεται καθημερινά στην πιο βαθιά ανυποληψία της Μεταπολίτευσης και θα πνίγεται, θα πνίγεται, σε πελάγη ανηθικότητας, τόσο πιο ακραία ληστρικές και αναίσχυντες πρωτοβουλίες θα λαμβάνει.

Κοιτάξτε, στο ΜέΡΑ25 καταψηφίζουμε, όχι με το ένα χέρι και με τα δύο χέρια και αν χρειαστεί, αν χάσουμε τα χέρια μας, για να μην φύγουν αυτά από την Ελλάδα, μη τυχόν και δε γυρίσουν, όπως ο Κυναίγειρος, θα καταψηφίσουμε και δαγκωτό, με το στόμα.

Θα χρειαστεί, δηλαδή, να το ξέρετε, κυρία Υπουργέ, να αποκεφαλίσετε όλη την Αντιπολίτευση, εκτός ίσως από το ΠΑΣΟΚ, που επιφυλάχθηκε.

Ελπίζω, αγαπητέ φίλε, να μην επιφυλαχθείτε και στην Ολομέλεια. Ελπίζω, στην Ολομέλεια να πείτε ότι δε συναινείτε κλέφτες να κλέβουν, με τη βούλα του Ελληνικού Κοινοβουλίου την περιουσία του ελληνικού λαού. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Κύριε συνάδελφε, δεν ξέρω αν κυριολεκτούσατε ή αν το είπατε διαφορετικά, όταν είπατε ότι παρανομούμε, που συζητάμε ένα σχέδιο νόμου στο Ελληνικό Κοινοβούλιο.

Αναφερθήκατε στην αρχή της ομιλίας σας, ότι αυτή τη στιγμή παρανομούμε, που συζητάμε ένα σχέδιο νόμου, γιατί και η κύρωση σχέδιο νόμου είναι.

Ξέρετε, αν θέλατε να ήσασταν συνεπείς και το πιστεύατε πραγματικά, δε θα έπρεπε να συμμετέχετε και να είχατε φύγει. Να παρατηρήσω μόνο, ότι όταν υπάρχει ένα θέμα ή κάποιοι Βουλευτές εκτιμούν ότι παραβιάζεται το Σύνταγμα, που είναι ο υπέρτατος νόμος του κράτους, η ίδια η Βουλή λύνει το θέμα, το συζητάει, κατατίθεται αίτημα αντισυνταγματικότητας και το συζητάει.

Θα ακούσετε και εδώ, λοιπόν και την αντίθετη άποψη, θα εισηγηθεί η Επιτροπή, θα πάει το νομοσχέδιο στην Ολομέλεια, η οποία θα συζητήσει και θα αποφασίσει, αν θα ψηφίσει ή όχι το σχέδιο νόμου.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Να σας απαντήσω;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Σκουρολιάκος.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ**: Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, κάπου στην Αμερική, υπάρχει ένας ζάμπλουτος κύριος, ονόματι Λέοναρντ Στερν, ο οποίος, μέσω ενός Ινστιτούτου Αρχαίου Ελληνικού Πολιτισμού, αγνώστων λοιπών στοιχείων, θέλει να επιστρέψει; Να εκθέσει; Να νομιμοποιήσει; Εκατόν εξήντα μία κυκλαδικές αρχαιότητες, που, προφανώς, κατέχει νόμιμα; Πού βρέθηκαν αυτές οι αρχαιότητες; Στο Ντέλαγουερ, σε κάποια έρημο της Αριζόνας ή της Νεβάδα; Πού βρέθηκαν αυτές οι αρχαιότητες; Προφανώς, σε ελληνικό έδαφος και σε πολύ συγκεκριμένη περιοχή.

Να υποθέσουμε, λοιπόν, ότι είναι προϊόντα λαθρανασκαφής αυτές οι αρχαιότητες, που κατέχει αυτός ο πάμπλουτος άνθρωπος, που, λίγο ως πολύ, στη δύση της ζωής του πια, θέλει να νομιμοποιήσει αυτές τις αρχαιότητες, αυτά τα ειδώλια; Και γιατί δεν τα επέστρεψε όλα αυτά τα χρόνια; Βεβαίως, είναι έτσι οι νόμοι των κρατών, αλλά γενικότερα, ώστε να σηκώνουν τα χέρια μπροστά στους πλούσιους, που έχουν συλλογές, στους συλλέκτες. Σηκώνουν τα χέρια, δε μπορούν να κάνουν τίποτα.

Γιατί, λοιπόν, δεν επιστράφηκαν, στη χώρα μας, αυτά τα χρόνια, από αυτόν τον κύριο; Και τι ζητά, τώρα, από εμάς; Σας ανάγκασε να φέρετε ένα νομοσχέδιο, μεταξύ του Υπουργείου Πολιτισμού του ελληνικού κράτους, του Μουσείου Κυκλαδικής Τέχνης, ένα ιδιωτικό μουσείο στη χώρα μας, αυτού του περίφημου Ινστιτούτου Αρχαίου Ελληνικού Πολιτισμού, στο Ντελαγουέρ και του Μητροπολιτικού Μουσείου Τέχνης της Νέας Υόρκης, που και αυτό είναι ιδιωτικό. Προσέξτε, είναι αυτό το Μουσείο, από το οποίο, πρόσφατα, κατασχέθηκαν αρχαιότητες, άνω των δεκατριών εκατομμυρίων δολαρίων, μεταξύ των οποίων μια μαρμάρινη κεφαλή της Αθηνάς του 2000 π.Χ., αγάλματα του Κάστορα και του Πολυδεύκη και άλλα. Αυτό το Μουσείο, λοιπόν, το σοβαρό, το έγκυρο, που το επισκέπτονται τόσα εκατομμύρια επισκέπτες, αυτές τις ημέρες ο εισαγγελέας της Νέας Υόρκης το κυνηγά, για 13 εκατομμύρια, αρχαιότητες αδήλωτες και προϊόντα λαθρανασκαφής και αρχαιοκαπηλίας. Έχει προηγηθεί, βεβαίως, μια εν κρυπτώ Συμφωνία, στις 21/07/22, μεταξύ της κυρίας Μενδώνη, η οποία υποκαθιστά το ελληνικό κράτος και μιλά για λογαριασμό του, του Μουσείου Κυκλαδικής Τέχνης του ιδιωτικού μουσείου, όπως είπα, του Μητροπολιτικού Μουσείου της Νέας Υόρκης, ιδιωτικά, την ώρα που αυτός ο καλός άνθρωπος ζήτησε να παραχωρήσει τη συλλογή του, μιας και κινδυνεύει να κληθεί να απολογηθεί, για τη νομιμότητα κατοχής αυτής της συλλογής.

Στη Συμφωνία υπάρχει και ένας εκβιαστικός, δυστυχώς, για μας όρος. Να έχει εγκριθεί από το ελληνικό κράτος και να έχει δημοσιευθεί σε ΦΕΚ, έως τις 10/09/2022 !

Τι μας ζητάτε; Ούτε ο Σόιμπλε δεν ήταν τόσο πιεστικός και σκληρός, στα μαύρα χρόνια των μνημονίων, στα οποία καταδικάσατε τη χώρα μας, ως Κόμμα και Κόμματα, που κυβέρνησαν μετά τη μεταπολίτευση. Να βάλουμε την υπογραφή μας πού; Ερώτημα. Με ποιους νόμιμους τρόπους έγινε η ανακάλυψη αυτών των αρχαιοτήτων; Ερώτημα. Με ποιο νόμιμο τρόπο έφυγαν από τη χώρα και έφτασαν στην άλλη άκρη του κόσμου, στις Ηνωμένες Πολιτείες της Αμερικής; Είναι κάπου καταχωρημένα όλα αυτά, ως νόμιμες ενέργειες; Τι μας ζητάτε, τώρα; Από τη Βουλή τι ζητάτε; Να βάλει την υπογραφή της και εμείς, ως μέλη της, πού; Σε ποιο χαρτί; Να αναγνωρίσουμε εμείς; Είμαστε υπεύθυνοι, είμαστε οι καθ’ ύλην αρμόδιοι να αναγνωρίσουμε το σύννομο της κατοχής αυτής της συλλογής από έναν Αμερικανό ζάμπλουτο;

Ο Σύλλογος Ελλήνων Αρχαιολόγων, τον οποίον δεν συμπαθεί καθόλου το Υπουργείο, έστειλε επιστολές. Θεωρεί αυτός ο Σύλλογος πως όσα αρχαία αντικείμενα βρίσκονται εκτός Ελλάδος, είναι προϊόντα παράνομης εξαγωγής. Διαφωνείτε, ως Υπουργείο; Το ελληνικό δημόσιο, θεωρεί ο Σύλλογος Ελλήνων Αρχαιολόγων, πρέπει να διεκδικήσει την κυριότητα και την κατοχή και όχι να λέει «σας ευχαριστώ, αφέντη μου, που μας δίνετε αυτά τα ψίχουλα πίσω». Έχετε αντίρρηση ότι σαν ελληνικό δημόσιο πρέπει να διεκδικήσετε την κυριότητα και την κατοχή αυτών των θησαυρών; Θεωρεί ακόμα ο Σύλλογος Ελλήνων Αρχαιολόγων πως με την κύρωση αυτής της Συμφωνίας, η Κυβέρνηση και η Βουλή - λένε οι αρχαιολόγοι - γίνονται μεσολαβητές για τη νομιμοποίηση αγνώστου προελεύσεως και τρόπου απόκτησης των κυκλαδικών θησαυρών. Τι απαντάτε; Καταγγέλλει, ακόμα, ο Σύλλογος Ελλήνων Αρχαιολόγων πως τα κυκλαδικά ευρήματα εκτίθενται, παράνομα, σε ιδιωτικό μουσείο, στη Νέα Υόρκη και σε ιδιωτικό μουσείο, στην Ελλάδα.

Κυρίες και κύριοι της Νέας Δημοκρατίας, η Νέα Δημοκρατία ίδρυσε και στελέχωσε τη Διεύθυνση Προστασίας Πολιτιστικών Αγαθών, με το νόμο 3058/2008, με επιτυχίες στον επαναπατρισμό των αρχαιοτήτων. Είναι άλλη Νέα Δημοκρατία η σημερινή από εκείνη;

Τι μετάλλαξη, ακριβώς, έχει συμβεί; Τι δυνάμεις λειτουργούν, εντός του Κόμματος σας, ώστε να φτάνετε από τη μία άκρη στην άλλη;

Κυρία Μενδώνη, σας θυμίζουμε πως δεν είστε στέλεχος του Μητροπολιτικού Μουσείου Τέχνης της Νέας Υόρκης, ούτε του Μουσείου Γουλανδρή. Η Συμφωνία, που φέρνετε, είναι δρακόντεια, υπέρ των συμφερόντων του Μητροπολιτικού Μουσείου Τέχνης της Νέας Υόρκης. Αν επιστρέψουν ποτέ οι αρχαιότητες, θα πρέπει να περιμένουμε 50 χρόνια.

Επίσης, να διορθώσω σε κάτι τη συνάδελφό μου, την Εισηγήτρια του ΣΥ.ΡΙΖ.Α., την κυρία Αναγνωστοπούλου. Τα πρώτα 25 χρόνια θα έχουν γίνει 45 τα ειδώλια. Από του χρόνου, που θα στείλουμε πίσω τα 15 στο ΜEΤ και για 10 χρόνια, έως το 2033, δεν θα έχουμε κανένα σε ελληνικό έδαφος. Χρειάζεται, λοιπόν, μια άλλη κυβέρνηση, που θα υποστηρίξει τα απαράγραπτα δικαιώματα κυριότητας, νομής και κατοχής επί των αρχαιοτήτων μας.

Το είδαμε από πολύ νωρίς, που θα το πηγαίνατε το πράγμα, όταν λίγες μέρες μετά την ανάληψη εξουσιών από τη Νέα Δημοκρατία, προαναγγείλατε το δανεισμό των γλυπτών του Παρθενώνα, δηλαδή, όπως σας είπαμε, από την πρώτη στιγμή, την αναγνώριση στο Βρετανικό Μουσείο της κυριότητας των γλυπτών.

Δυστυχώς, ως Κόμμα και ως πολιτική ηγεσία, αποδειχθήκατε ανίκανοι και καταστροφικοί. Σίγουρα, σύντομα ο ελληνικός λαός θα σας δείξει την πόρτα της εξόδου για να σώσουμε οτιδήποτε και αν σώζεται, που λέει και το τραγούδι. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Τον λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Κυρίες και κύριοι συνάδελφοι, ο πολιτιστικός πλούτος της Ελλάδος και τα πολιτισμικά επιτεύγματα της χώρας μας, σε όλους τους τομείς της ανθρώπινης δραστηριότητας, αποτελούν αντικείμενο θαυμασμού και έμπνευσης, διαχρονικά, σε παγκόσμιο επίπεδο.

Δυστυχώς, όμως, το ίδιο διαχρονική είναι και η λεηλασία των αρχαιολογικών θησαυρών και η φυγάδευσή τους στο εξωτερικό, είτε πιο παλιά προς τέρψιν κάποιων ρομαντικών συλλεκτών, είτε προς πώλησή τους, ως εμπορεύσιμα αγαθά μεγάλης αξίας, συνδέοντας εποχές, καθώς εδώ και δεκαετίες το παράνομο εμπόριο αρχαιοτήτων συγκαταλέγεται στα πιο κερδοφόρα εγκλήματα, μαζί με τα όπλα και τα ναρκωτικά, στο κυνήγι λαθραίων αρχαιοτήτων, προς διάθεση στις διάφορες αγορές, συμμετέχουν από μεμονωμένα άτομα, μέχρι εγκληματικές οργανώσεις, στο πλήθος των οποίων συγκαταλέγονται άτομα με διαφορετικούς ρόλους. Ξεκινώντας από τον τυμβωρύχο, φτάνουν μέχρι έναν υποθετικό, όχι τυχαία εδώ, βαθύπλουτο Αμερικανό συλλέκτη. Ή ακόμη, ένα μεγάλο ιδιωτικό μουσείο της Αμερικής μπορεί να παίξει το ρόλο του κλεπταποδόχου, περνώντας από χέρια μεσαζόντων, εκτιμητών, συντηρητών, οίκων δημοπρασιών, εμπόρων και κάθε κρίκος κερδίζει τα χρήματα, που του αναλογούν.

Η χώρα αντιμετωπίζει τη διαρπαγή και διασπορά των αρχαίων θησαυρών της, από την αρχή της ύπαρξής της, ως κράτος. Θα κάνω μια πολύ σύντομη ιστορική αναδρομή, για να μπαίνουμε σε ένα κλίμα, σε ένα πλαίσιο. Πρώτος νόμος, το 1834. Μεταγενέστερα, το 1899, το 1932, με φανερούς στόχους να θέσει όρους και όρια στην κατοχή και στη διακίνηση αρχαιοτήτων, πολλές φορές, ατελέσφορα, ξεκινώντας από το βασικό αξίωμα ότι οι αρχαιότητες είναι εθνικό κτήμα όλων των Ελλήνων και ιδιοκτησία του ελληνικού κράτους.

Είναι μια απ’ τις θεμελιώδεις αρχές του νεοελληνικού κράτους. Καθιερώθηκε, συνταγματικά, το 1975 και στο άρθρο 24 του Συντάγματος, αναγνωρίζεται το ατομικό δικαίωμα προστασίας του πολιτιστικού περιβάλλοντος και η αντίστοιχη υποχρέωση του κράτους, αφετέρου δε απαριθμούνται, ενδεικτικά, τα προστατευόμενα έννομα αγαθά, που εμπίπτουν, σε αυτήν την κατηγορία. Ακολούθως, ο ισχύων σήμερα ν.3028/2002, όπου το νομικό πλαίσιο, εκτός των άλλων, εναρμονίστηκε, με τη διεθνή και ευρωπαϊκή νομοθεσία. Ωστόσο και με τον νόμο αυτόν, οι αρμοδιότητες στην προστασία των υπηρεσιών ήταν μοιρασμένες σε διάφορες υπηρεσίες του Υπουργείου, κάτι που δυσχέραινε τον έλεγχο και το συντονισμό. Την ανάγκη για το συντονισμό τον κεντρικό, ήρθε να καλύψει, το 2008, ο ν.3658 και συστάθηκε η Διεύθυνση Τεκμηρίωσης και Προστασίας Πολιτιστικών Αγαθών, η πρώτη υπηρεσία του Υπουργείου Πολιτισμού, με αποκλειστική αρμοδιότητα, την προστασία της πολιτιστικής κληρονομιάς της Ελλάδας, από την παράνομη διακίνηση. Τέλος, με το νέο Οργανισμό του Υπουργείου Πολιτισμού, το 2018, η Διεύθυνση Τεκμηρίωσης και Προστασίας Πολιτιστικών Αγαθών απέκτησε πέντε τμήματα, με την αρμοδιότητα του καθενός τμήματος στα διάφορα πεδία, αλλά και τη διαχείριση της παράνομης διακίνησης ελληνικών αρχαιοτήτων.

Όλα αυτά είναι πολύ καλά γνωστά και βεβαίως στην ηγεσία, αλλά και σε πολλούς συναδέλφους, καλύτερα από μένα. Βλέπετε, όμως, ότι εν τάχει διέτρεξαν200 χρόνια σταθερής και αταλάντευτης στοχοπροσήλωσης και αγωνίας της ελληνικής πολιτείας, για την προστασία των μνημείων και τον επαναπατρισμό όσων από αυτά παράνομα εξήχθησαν από την ελληνική επικράτεια. Αναφέρθηκα σε ρυθμίσεις, που οδήγησαν σε επιτυχίες, μερικές φορές και σε αποτυχίες. Εμπλούτισαν, με τις επιτυχίες, ελληνικά δημόσια μουσεία, ευαισθητοποίησαν την ελληνική και τη διεθνή κοινή γνώμη, η οποία δεν περιμένει να δει κάποιο έκθεμα, σε κάποιο μουσείο της Νέας Υόρκης, για να μάθει τον αρχαίο πλούτο της Ελλάδας - πλέον αυτά τα επιχειρήματα είναι πολύ ταπεινά και ευτελή - και συντονίστηκε η πατρίδα μας με κράτη, για να αντιμετωπίσει αυτό το πρόβλημα, με κράτη των οποίων η πολιτιστική κληρονομιά βανδαλίστηκε και υπεξαιρέθηκε, για να αναδείξουν το πρόβλημα και να κάνουν από κοινού προσπάθειες. Αυτήν την παράδοση σταματάτε τώρα εσείς, κυρία Μενδώνη και η Κυβέρνηση Μητσοτάκη, με τη συγκεκριμένη κύρωση.

Με τη Σύμβαση αυτήν, το ελληνικό δημόσιο παραιτείται από κάθε δυνατότητα ένδικης διεκδίκησης για τα παρανόμως εξαχθέντα αρχαία, που βρέθηκαν, με αδιευκρίνιστο τρόπο, στα χέρια ενός Αμερικανού δισεκατομμυριούχου και για να δώσουμε τον ρόλο του καθένα σε αυτό το κύκλωμα, αν δεν είναι ο τυμβωρύχος ο ίδιος, είναι σίγουρα ο αρχαιοκάπηλος. Αναγνωρίζει, ως κάτοχο των αρχαιοτήτων αυτών, ένα ίδρυμα στο Ντέλαγουερ – αυτός είναι ο ρόλος του κλεπταποδόχου – και επιτρέπει την έκθεσή του στο Μητροπολιτικό Μουσείο της Νέας Υόρκης, για δεκαετίες, ενώ κάποια από αυτά θα έρχονται, κατά διαστήματα, στην Ελλάδα. Εδώ ο ρόλος μας, που επιφυλάσσεται στην ελληνική πολιτεία, πολιτικά, είναι του «χρήσιμου ηλίθιου», στην καλύτερη περίπτωση, που εξυπηρετεί αυτό το κύκλωμα και θα εκτίθενται στο ιδιωτικό μουσείο του Ιδρύματος Γουλανδρή, με αντάλλαγμα την παραχώρηση της κατοχής.

Ο Γεώργιος Σεφέρης γράφει: «Ξύπνησα με το μαρμάρινο τούτο κεφάλι στα χέρια, που μου εξαντλεί τους αγκώνες και δεν ξέρω που να το ακουμπήσω». Αυτά τα 161 μαρμάρινα οιονεί κεφάλια είναι η εθνική μας παρακαταθήκη, με το εξαντλητικό βάρος της κληρονομιάς, που φεύγει και δυστυχώς, επί των ημερών σας, κυρία Μενδώνη, αυτή η εθνική παρακαταθήκη βρέθηκε στα πιο ανάξια χέρια της σύγχρονης ιστορίας μας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η ανεξάρτητη Βουλευτής, κυρία Αδάμου.

**ΚΩΝΣΤΑΝΤΙΝΑ ΑΔΑΜΟΥ**: Η σημερινή συζήτηση της Επιτροπής Μορφωτικών Υποθέσεων αφορά στο σχέδιο νόμου, σύμφωνα με τον τίτλο του οποίου θα επιστραφούν στην Ελλάδα 161 αρχαιότητες του κυκλαδικού πολιτισμού. Μάλιστα, στο άρθρο 1 του σχεδίου νόμου, όπου παρουσιάζεται ο σκοπός του, γίνεται λόγος για επίτευξη οριστικής επιστροφής των εν λόγω αρχαιοτήτων.

Ας εξετάσουμε, όμως, για τι είδους επίτευγμα μιλάμε. Στις 21 Ιουλίου, κάποιος κύριος Leonard Stern, ζάμπλουτος και μόνιμος κάτοικος των Ηνωμένων Πολιτειών Αμερικής, παρέδωσε στο Ινστιτούτο Αρχαίου Ελληνικού Πολιτισμού (Hellenic Ancient Culture Institute INC) με έδρα την Πολιτεία του Ντέλαγουερ, συλλογή 161 κυκλαδικών αρχαιοτήτων. Ο Stern, όμως, έθεσε, ως όρο, το Ινστιτούτο Αρχαίου Ελληνικού Πολιτισμού να υπογράψει άμεσα σύμβαση με το Μητροπολιτικό Μουσείο Τέχνης της Νέας Υόρκης, το ΜΕΤ, ώστε η συλλογή να εκτίθεται πλέον σε αυτό.

Έθεσε, επίσης, ως όρο, ότι θα πρέπει να δημοσιοποιηθεί στην Εφημερίδα της Κυβερνήσεως, έως τις 10/9. Σήμερα έχουμε 5/9, οπότε, απευθείας, καταλαβαίνουμε ότι ασκείται έτσι μια εκβιαστική χρονική πίεση, χωρίς, ωστόσο, να έχουν δημοσιοποιηθεί πουθενά οι διαδικασίες, που έχουν λάβει χώρα, έως τώρα.

Ταυτόχρονα, ορίζεται σύμφωνα με τον ελληνικό αρχαιολογικό νόμο ότι το ελληνικό δημόσιο είναι μεν ο αποκλειστικός ιδιοκτήτης της συλλογής, αλλά αναγνωρίζει ότι το Hellenic Ancient Culture Institute του Delaware έχει καθορίσει, ως νόμιμο κάτοχό της. Για την προέλευση, βέβαια, αυτής της κατοχής δεν γίνεται ούτε λόγος. Προφανέστατα και πρόκειται για προϊόντα λαθρανασκαφής, κάτι το οποίο υποστηρίζει ξεκάθαρα ο Σύλλογος Ελλήνων Αρχαιολόγων, τις επιστολές του οποίου, βέβαια, το Υπουργείο Πολιτισμού αγνοεί επιδεικτικά.

Ως εκπρόσωποι του ελληνικού λαού, θα έπρεπε να έχουμε ενημερωθεί για την προέλευση και το χαρακτήρα του συγκεκριμένου Ινστιτούτου, το οποίο στο εξής θα παρουσιάζεται, ως εταίρος του ελληνικού δημοσίου. Πέραν του ότι ο Πρόεδρος και η πλειοψηφία των μελών, που διορίζονται, από το κυκλαδίτικο μουσείο, που είναι ένα ιδιωτικό μουσείο, δεν γνωρίζουμε κάτι άλλο για τη διοίκηση και το καταστατικό του.

Ας περάσουμε, όμως, στην ουσία της Σύμβασης. Προβλέπεται, λοιπόν, η παραχώρηση από το ΜΕΤ στο Κυκλαδικό Μουσείο, για ένα έτος, από την 1/10 του 2022 έως τις 31/10 του 2023, παραχώρηση 15 από τις 161 αρχαιότητες της συλλογής. Κατόπιν, οι αρχαιότητες αυτές θα επιστραφούν στο ΜΕΤ και θα εκτίθενται σε αυτό για μία δεκαετία, δηλαδή, έως τις 31/12/2033.

Από εκεί και πέρα, ανά πενταετία και μέχρι το 2048, το ΜΕΤ θα μας κάνει τη χάρη μέσα από το HACI του Delaware να παραχωρεί στο Κυκλαδίτικο Μουσείο δεκαπέντε αρχαιότητες, κάθε φορά και, βεβαίως, το ελληνικό κράτος, από ευγνωμοσύνη για την τεράστια παραχώρηση, θα πρέπει να στέλνει στο ΜΕΤ ίσο αριθμό αρχαιοτήτων κυκλαδικού πολιτισμού, οι οποίες, όμως, θα παραμένουν, στη Νέα Υόρκη για 15 ή για 10 ή 5 χρόνια, αντίστοιχα. Αυτό πρακτικά σημαίνει, ότι το ισοζύγιο θα είναι πάντοτε αρνητικό για το Κυκλαδικό Μουσείο και εντέλει για το ελληνικό κράτος και για τον ελληνικό λαό, γιατί, ως πολιτιστική κληρονομιά, οι αρχαιότητες ανήκουν σε όλους μας.

Έπειτα από το 2049 και για 25 έτη, το ΜΕΤ θα έχει δύο επιλογές. Πρώτον, είτε να κρατήσει τη συλλογή των 161 αρχαιοτήτων είτε να επιστρέψει στην Ελλάδα, για να σταλούν από τα μουσεία της Ελλάδας, της χώρας μας, άλλες κυκλαδίτικες αρχαιότητες, οι οποίες θα πρέπει να αριθμούν 122 στον αριθμό. Έχουμε, δυστυχώς, μπροστά μας, μία Συμφωνία, που δεσμεύει την Ελλάδα για 50 χρόνια.

Όταν, λοιπόν, κυρία Υπουργέ, υπογράφετε ότι επιστρέφουν και μάλιστα, οριστικά, οι 161 αρχαιότητες στην Ελλάδα, παραπλανάτε ξεκάθαρα τον ελληνικό λαό, διότι πρόκειται για μία ανταλλαγή και όχι για επαναπατρισμό. Οι αρχαιότητες θα πηγαινοέρχονται από την Αθήνα στη Νέα Υόρκη, με ανταλλάγματα, που θα αδικούν τα ελληνικά μουσεία.

Επίσης, ας λάβουμε υπόψη μας, ότι τουλάχιστον, για τα πρώτα 25 χρόνια, όσες αρχαιότητες φτάνουν στην Ελλάδα, δεν θα εκτίθενται σε κάποιο δημόσιο μουσείο, αλλά στο Μουσείο Κυκλαδικής Τέχνης, το οποίο είναι ένα μουσείο ιδιωτικό. Γιατί δεν επιστρέφουν οι αρχαιότητες στο Μουσείο Κυκλαδικού Πολιτισμού της Νάξου, που είναι ένα δημόσιο μουσείο και αυτό θα γίνει με πολύ καλές προδιαγραφές;

Το χειρότερο, ωστόσο, αυτής της κατά την Κυβέρνηση επιτυχημένης Συμφωνίας βρίσκεται αλλού. Σε διάφορα μουσεία του εξωτερικού, βρίσκονται ελληνικές αρχαιότητες, πολύ συχνά, άγνωστης προέλευσης. Αυτό ισχύει, κατά κόρον, για τις αρχαιότητες του Κυκλαδικού Πολιτισμού. Είναι σίγουρο ότι αυτές οι αρχαιότητες βρέθηκαν σε ιδιωτικές συλλογές, ως προϊόντα αρχαιοκαπηλίας. Η Κυβέρνηση, λοιπόν, ερχόμενη σε συνδιαλλαγή με τους παράνομους κατόχους τους, νομιμοποιεί τις παράνομες πράξεις τους. Ο νόμος, βεβαίως, που ισχύει, ήδη, από το 1932, ο 5351/1932, δεν επιτρέπει τέτοιες πρακτικές. Γίνεται μάλιστα αντιληπτό ότι η τροπολογία, που ήρθε, το 2020, υπό της δικής σας διοικήσεως και κυβερνήσεως, ο νόμος 4761/2020, περί μακροχρόνιας έκθεσης των αρχαιοτήτων στο εξωτερικό, συμπτωματικά των 50 ετών, έγινε φωτογραφικά, ώστε να υλοποιηθεί η παρούσα Συμφωνία, που συζητάμε. Αντί, λοιπόν, της συνδιαλλαγής με τους αρχαιοκάπηλους, θα έπρεπε η Κυβέρνηση να ακολουθήσει το δρόμο της δικαστικής οδού, που έχει δικαιώσει, πολλές φορές, τα τελευταία χρόνια, τη χώρα μας και χάρη στην οποία επαναπατρίστηκαν, με την πραγματική έννοια της λέξης, σημαντικές αρχαιότητες. Για το σκοπό αυτόν, εξάλλου, θεσπίστηκε, επί των ημερών σας, με το νόμο 3658/2008, η Διεύθυνση Τεκμηρίωσης και Προστασίας Πολιτιστικών Αγαθών. Πολλές, μάλιστα, από τις επιτυχίες αυτής της Διεύθυνσης ανήκουν στην τότε Κυβέρνηση της Νέας Δημοκρατίας. Η πιο πρόσφατη, ο επαναπατρισμός της συλλογής Στάινχαρτ, συντελέστηκε, σε συνεργασία με τις αμερικανικές διωκτικές αρχές, μόλις πέρυσι.

Θα μπορούσατε, λοιπόν, να επιτύχετε, με ανάλογο τρόπο, την πραγματική επιστροφή, στην Ελλάδα και της Συλλογής του Στερν και την Έκθεση της στο Μουσείο Κυκλαδικού Πολιτισμού, που ιδρύεται, αυτή τη στιγμή, στη Νάξο. Εγκαταλείψτε, λοιπόν, πρακτικές, που ζημιώνουν τη χώρα μας και διαμορφώνουν ένα κακό προηγούμενο. Διεκδικείστε την κυριότητα και την κατοχή κάθε αρχαιότητας και συμμορφωθείτε, με τη διεθνή νομοθεσία, περί προστασίας των αρχαιοτήτων. Μας αφορά όλους μας. Είναι πολιτιστική κληρονομιά. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε.

Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού)**: Ευχαριστώ πολύ, κύριε Πρόεδρε.

Κυρίες και κύριοι Βουλευτές, άκουσα με πολλή προσοχή, ομολογώ, τα όσα καταθέσατε. Θα υποβάλω και εγώ μια σειρά ερωτήσεων. Θα κάνω δύο επισημάνσεις και θα προχωρήσω στην πραγματική διάσταση της συγκεκριμένης Συμφωνίας, στην ανάλυσή της.

Καταρχήν, για να μην δημιουργούμε εντυπώσεις - γιατί αυτό μονίμως κάνετε - πουθενά στη Συμφωνία δεν αναφέρεται ότι τα αρχαία θα επιστρέψουν, αν δεν επιτευχθεί συμφωνία. Αντίθετα λέει, ότι στο τέλος της 25ετίας επιστρέφουν, εκτός αν τότε, στα 25 χρόνια, αποφασίσει το κράτος να την αφήσει εκεί, με όρους, που τότε θα θέσει. Μη δημιουργούμε, λοιπόν, ψευδείς εντυπώσεις, μόνο και μόνο, για να συζητάμε τους μισούς αιώνες.

Δεύτερο σημείο. Είναι δύσκολο, πραγματικά, να κατανοήσει κανείς πολλές φορές τη νομική έννοια λέξεων. Το άρθρο 21 του ν. 4858/2021 αναφέρει ότι το ελληνικό δημόσιο είναι ο μόνος κύριος και ορθά το αναφέρει. Αυτό λέει ο νόμος 3028/2002, άλλωστε, που κωδικοποιείται. Δεν λέει ότι ο μόνος κάτοχος είναι το ελληνικό δημόσιο, διότι η κατοχή μπορεί να δίνεται και σε τρίτους και σε ιδιώτες. Επίσης, άλλες είναι οι προβλέψεις διεθνών συμβάσεων, που άκουσα εδώ να επικαλείστε, όπως και το Μνημόνιο, που έχει συνάψει, από το 2011, το ελληνικό κράτος με τις Ηνωμένες Πολιτείες. Αφορούν άλλα πράγματα. Είναι λεπτές αποχρώσεις. Δεν αφορούν, όμως, τη συγκεκριμένη Συμφωνία.

Επίσης, πάμε στις ερωτήσεις.

Εγώ θα ήθελα να ξέρω - γιατί δεν το άκουσα - ποιες συγκεκριμένες διατάξεις του αρχαιολογικού νόμου έχουμε παραβιάσει. Ποιο είναι το υπηρεσιακό καθήκον, το οποίο έχω υπερβεί, ως Υπουργός Πολιτισμού και σε τι συνίσταται η κατάχρηση εξουσίας, στην οποία αναφερθήκατε, και επί της ουσίας, δι’ αυτού του τρόπου με απειλήσατε;

Πάμε, τώρα, να δούμε το αίτημα, το οποίο καταθέσατε, στις 2/9/2022, για την απόσυρση του νομοσχεδίου, στον Πρόεδρο της Βουλής. Δεν θα μπω καθόλου στη διαδικασία, η οποία δεν είναι αυτή, που προβλέπεται, αλλά θα μπω στην ουσία.

Η Αξιωματική Αντιπολίτευση ζητάτε να αποσύρει η Κυβέρνηση ένα νομοσχέδιο, που φέρνει πίσω, στην Ελλάδα, 161 αρχαιότητες, τις οποίες δεν ξέραμε ότι υπάρχουν. Δεν ήταν καταγεγραμμένες σε καμία Υπηρεσία του Υπουργείου και, συνεπώς, δεν θα τις αποκτούσαμε και δεν θα τις διεκδικούσαμε, διότι δεν ξέραμε ότι υπάρχουν. Αυτό πια είναι θέμα φιλοσοφίας. Το υπαρκτό ή το ανύπαρκτο. Δεν μπορείς να διεκδικήσεις κάτι, όταν δεν το έχεις.

Επιπρόσθετα, η Αξιωματική Αντιπολίτευση, στο ίδιο έγγραφο, ισχυρίζεται ότι με τη Συμφωνία, που πέτυχε το Υπουργείο Πολιτισμού, το ελληνικό δημόσιο παραιτείται του δικαιώματος, που έχει, για τη διεκδίκηση της συλλογής. Γι’ αυτό το θέμα αρκεί μια προσεκτική ανάγνωση της Συμφωνίας, ώστε να διαπιστώσει κάποιος ότι δεν υπάρχει κανένα σημείο της Συμφωνίας, που να αναφέρει τον όρο «παραίτηση του ελληνικού δημοσίου» από οτιδήποτε είτε από τη διεκδίκηση είτε από οποιοδήποτε άλλο δικαίωμα είτε από οποιαδήποτε άλλη συνθήκη, υπέρ του ελληνικού δημοσίου είτε τώρα είτε μελλοντικά είτε δικαστικά είτε εξώδικα.

Επομένως, θα πρέπει να μας απαντήσει η Αξιωματική Αντιπολίτευση πού βρήκε γραμμένη τη λέξη «παραίτηση» και από τι παραιτούμεθα.

Επίσης, θα πρέπει να μας εξηγήσει τι ακριβώς εννοεί, όταν αναφέρει ότι δεν διεκδικούμε τη Συλλογή. Εάν εννοεί δικαστικά, τίθεται το εξής εύλογο ερώτημα: Να διεκδικήσουμε δικαστικά μια συλλογή, που μας δίνεται; Αυτό θέλουμε; Μέσω της δικαστικής οδού, ενδέχεται να πάρουμε περισσότερες από τις αρχαιότητες της συλλογής από αυτές, που παίρνουμε με τη Συμφωνία; Αν θεωρείτε κάτι τέτοιο, μάλλον δεν έχετε διαβάσει καλά τη Συμφωνία. Και θα μου επιτρέψετε να σας πω ότι αποκτούμε στη συλλογή στο σύνολό της και τις 161 αρχαιότητες. Δεν αποκτούμε λιγότερες, ώστε να υπάρχει αυτό το επιχείρημα για τη δικαστική διεκδίκηση.

Επίσης, εκτιμά η Αξιωματική Αντιπολίτευση ότι, μέσω της δικαστικής οδού, ενδέχεται να πάρουμε και άλλες αρχαιότητες από αυτές, που παίρνουμε, ήδη, με την προς κύρωση Συμφωνία; Γνωρίζει ότι υπάρχουν και άλλες αρχαιότητες; Αν γνωρίζει, ας το πει στις Υπηρεσίες του Υπουργείου Πολιτισμού - αν δεν θέλει να το πει σε εμάς - για να δούμε πώς θα το χειριστούμε από εκεί και πέρα.

Και ερωτώ: Σε τι μας εμποδίζει η Συμφωνία από το να διεκδικήσουμε άλλες υποτιθέμενες αρχαιότητες; Αναφέρεται, κάπου στη Συμφωνία, ότι παραιτούμεθα από οποιαδήποτε αξίωση μας, γενικά ή ειδικά; Εάν αυτό το έχετε εντοπίσει κάπου, ας μας το πείτε.

Με αυτά τα δεδομένα, λοιπόν, είναι προφανές ότι δεν θα μπορούσαμε να συναινέσουμε στην απόσυρση του νομοσχεδίου, το οποίο εξακολουθούμε να πιστεύουμε ότι είναι απολύτως υπέρ των συμφερόντων της χώρας.

Εγώ άκουσα, με πολλή προσοχή, όλη την Αντιπολίτευση.

Τώρα, θα ήθελα να πω και την πραγματική ουσία αυτού του νομοσχεδίου.

Το είπα και προηγουμένως: Η συγκεκριμένη συλλογή - σε αυτή τη συλλογή αναφέρεται η συμφωνία, σε αυτή τη συγκεκριμένη συλλογή, σε τίποτε άλλο - δεν ήταν γνωστή στις Υπηρεσίες του Υπουργείου Πολιτισμού. Τις είχε στα χέρια του ένας ιδιώτης και το Υπουργείο Πολιτισμού πληροφορήθηκε το σύνολο των αρχαιοτήτων των συγκεκριμένων, όταν το Μητροπολιτικό Μουσείο της Νέας Υόρκης ενημέρωσε το Υπουργείο ότι είχε την προσφορά του συγκεκριμένου συλλέκτη, για να εκθέσει τις αρχαιότητες αυτές, για πρώτη φορά.

Αυτό το στοιχείο είναι πολύ κρίσιμο, γιατί καταδεικνύει ότι πρόκειται για αρχαιότητες - το λέω για τρίτη φορά, για να το συνειδητοποιήσουμε - τις οποίες ποτέ δεν θα αποκτούσαμε, καθώς δεν θα μπορούσαμε να διεκδικήσουμε, γιατί δεν ξέραμε ότι υπάρχουν. Όταν ήρθε, λοιπόν…

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** *(ομιλεί εκτός μικροφώνου)*

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Θα έρθουμε και στον εισαγγελέα, μην έχετε αγωνία. Με τον εισαγγελέα, οι Υπηρεσίες του Υπουργείου Πολιτισμού όχι μόνο έχουν μια εξαιρετικά καλή συνεργασία …

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** *(ομιλεί εκτός μικροφώνου)*

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Ακούστε. Κάντε λίγο υπομονή.

Όταν, λοιπόν, το Μητροπολιτικό Μουσείο της Νέας Υόρκης ενημέρωσε το Υπουργείο Πολιτισμού, γι’ αυτά, που είπα παραπάνω, αυτό το οποίο είδαμε ότι ήταν μια ευκαιρία, προκειμένου το ελληνικό δημόσιο να δηλώσει από την αρχή, ευθέως και κυριαρχικά, ότι το ελληνικό δημόσιο είναι ο αποκλειστικός ιδιοκτήτης της συλλογής και ότι δεν θα μπορούσε να εκτεθεί στο Μητροπολιτικό Μουσείο ή οπουδήποτε αλλού, εν προκειμένω ο λόγος για το Μητροπολιτικό Μουσείο, εάν το ελληνικό δημόσιο, δια του Υπουργείου Πολιτισμού, δεν έδινε την έγκρισή του και δεν έθετε όρους. Και ο πρώτος όρος ήταν η δήλωση ιδιοκτησίας του ελληνικού κράτους επί της συλλογής και όχι μόνο λεκτικά στο συμβατικό κείμενο, αλλά μόνιμα στην αίθουσα, που πρόκειται να εκτεθούν οι αρχαιότητες και με δεύτερο όρο την επιστροφή και έκθεση της Συλλογής, στα μουσεία της Ελλάδας. Αυτή τη λεπτομέρεια δεν την έχετε προσέξει και αναφέρεστε μόνο στο Κυκλαδικό Μουσείο.

Ιδρύεται ένα νομικό πρόσωπο μη κερδοσκοπικό, το Ινστιτούτο Αρχαίου Ελληνικού Πολιτισμού, με έδρα το Delaware και σκοπό - και διαβάζω κατά λέξη από το καταστατικό- «την προβολή της πολιτιστικής κληρονομιάς της Ελλάδας και την τόνωση του παγκόσμιου ενδιαφέροντος και της γνώσης, σχετικά με τις ελληνικές αρχαιότητες.» Στο ίδιο καταστατικό, περιέχεται ρητή πρόβλεψη ότι οι δράσεις του πρέπει να υπακούουν στον ελληνικό αρχαιολογικό νόμο και να διενεργούνται, κατόπιν προηγούμενης άδειας του Υπουργείου Πολιτισμού και Αθλητισμού. Παρά το γεγονός, δηλαδή, ότι το συγκεκριμένο Ίδρυμα βρίσκεται στις Ηνωμένες Πολιτείες, στη Νέα Υόρκη, διέπεται από το αμερικανικό δίκαιο, στην προκειμένη περίπτωση, εκ του καταστατικού του έχει αναφερθεί σαφέστατα και έχει γίνει αποδεκτό από όλες τις αρχές, που ενέκριναν το καταστατικό, ότι το συγκεκριμένο Ίδρυμα θα λειτουργεί και θα υπακούει τον ελληνικό αρχαιολογικό νόμο. Το έχετε ξανακάνει, το έχετε ξαναδεί πολλές φορές αυτό να γίνεται σε ινστιτούτα, τα οποία ακολουθούν δίκαιο της χώρας, στην οποία βρίσκονται;

Κύριε Δελή, θα κατατεθεί το καταστατικό του Ιδρύματος, το οποίο έχετε ζητήσει.

Ο συλλέκτης, λοιπόν, δωρίζει τη συλλογή προς αυτό το νομικό πρόσωπο, με τον όρο το συγκεκριμένο Ινστιτούτο να φροντίσει για την έκθεση των συλλογών στο Μητροπολιτικό Μουσείο. Εξαιτίας της πρόβλεψης στο καταστατικό, που σας ανέφερα μόλις, ότι, δηλαδή, λειτουργεί με τον ελληνικό αρχαιολογικό νόμο, το νομικό πρόσωπο ζήτησε την προηγούμενη έγκριση του ελληνικού κράτους, για να εκπληρώσει τον όρο, που του τέθηκε.

Θα πω για άλλη μια φορά για να το καταλάβουμε ότι ενώ η κυριότητα των αρχαιοτήτων, σύμφωνα με τον ελληνικό νόμο, ανήκει στο ελληνικό κράτος, οι κάτοχοι μπορεί να είναι ιδιώτες, φυσικά ή νομικά πρόσωπα. Το Κυκλαδικό Μουσείο, για παράδειγμα, το οποίο αγαπάτε ιδιαίτερα, είναι κάτοχος. Οι συλλογές των αρχαιοτήτων του Κυκλαδικού Μουσείου, εδώ απέναντι, ανήκουν στο ελληνικό δημόσιο, το Κυκλαδικό Μουσείο είναι, όμως, κάτοχος. Κατέχει νόμιμα, κατά τη γνώμη σας ή παράνομα τη Συλλογή του;

Μετά, λοιπόν, από αυτό υπογράφηκε η Συμφωνία, που εισάγεται προς κύρωση, μεταξύ του ελληνικού δημοσίου. Το ελληνικό δημόσιο, επαναλαμβάνω, αποκλειστικός ιδιοκτήτης των αρχαιοτήτων, με το νομικό πρόσωπο, στο οποίο δωρήθηκε η συλλογή από τον συλλέκτη του Κυκλαδικού Μουσείου, ως Μουσείο της Ελλάδας, που συνδέεται, με το νομικό πρόσωπο - ο εκάστοτε πρόεδρος του νομικού προσώπου είναι ο Πρόεδρος του Κυκλαδικού Μουσείου και το Κυκλαδικό Μουσείο ορίζει 2 μέλη στο διοικητικό συμβούλιο του συγκεκριμένου νομικού προσώπου.

Έχοντας, λοιπόν, αυτή τη σχέση, το Κυκλαδικό Μουσείο, το νομικό πρόσωπο και το Μητροπολιτικό Μουσείο της Νέας Υόρκης, αφού είναι το μουσείο, στο οποίο θα εκτεθεί η συλλογή, σημειωτέον, ότι το ελληνικό κράτος δεν υπέγραψε με κανέναν συλλέκτη. Υπέγραψε με νομικό πρόσωπο, στο οποίο ο συλλέκτης δώρισε τη συλλογή.

Στη Συμφωνία, λοιπόν, που εισάγουμε προς κύρωση, προβλέπονται τα εξής: Μέχρι τις 15 Οκτωβρίου του 2021, θα φτάσουν, στην Αθήνα, 15 αρχαιότητες, που αποτελούν αντιπροσωπευτικά δείγματα της συλλογής και οι τύποι τους δεν εκπροσωπούνται, ήδη, στα ελληνικά μουσεία. Οι αρχαιότητες αυτές επελέγησαν από το Υπουργείο Πολιτισμού και προσδιορίζονται, συγκεκριμένα, στη Συμφωνία, θα φτάσουν, στην Ελλάδα, με δαπάνη του Μητροπολιτικού Μουσείου και θα εκτεθούν, για διάρκεια ενός έτους, στην Αθήνα, στο Μουσείο Κυκλαδικής Τέχνης.

Αυτή η έκθεση των 15, στην πραγματικότητα, είναι η πρώτη παγκόσμια παρουσίαση μέρους της συγκεκριμένης συλλογής και αυτό θα γίνει, στην Αθήνα, αυτό θα γίνει στην Ελλάδα. Γιατί πέρα από το ιδιωτικό και το δημόσιο υπάρχει η Ελλάδα και τα αρχαία πρέπει να επιστρέφουν, καταρχήν, στην Ελλάδα.

Από εκεί και πέρα, για να σας καθησυχάσω, παρόλο που θα το πω και στη συνέχεια, βεβαίως, θα πάνε σε δημόσια μουσεία, εν τέλει. Αν διαβάζατε τη Συμφωνία, θα το βλέπατε. Εάν δεν ακολουθούσατε mot à mot διάφορες επιστολές, που στέλνει ο συνδικαλιστικός φορέας των λεγόμενων Ελλήνων Αρχαιολόγων - δεν είναι όλοι οι Έλληνες αρχαιολόγοι, είναι ο συνδικαλιστικός φορέας του Υπουργείου Πολιτισμού - αυτό θα το είχατε αντιληφθεί.

Ακολούθως, οι 15 αρχαιότητες θα αποσταλούν στο Μητροπολιτικό Μουσείο της Νέας Υόρκης, όπου θα εκτεθούν, μαζί με τις υπόλοιπες της συλλογής, σε μία αίθουσα, που θα διαμορφωθεί, κατάλληλα και η οποία επιτοίχια θα αναφέρει την ιδιοκτησία της Ελληνικής Δημοκρατίας και ότι τα συγκεκριμένα εκθέματα είναι δάνειο, είναι δάνειο προς το Μητροπολιτικό Μουσείο. Εσάς μπορεί να μη σας ενδιαφέρει, αλλά εμείς θεωρούμε ότι είναι πάρα πολύ σημαντικό, για 25 χρόνια, στο Μητροπολιτικό Μουσείο, να ακούγεται και η ελληνική γλώσσα και να προβάλλεται οπτικοακουστικό υλικό, το οποίο θα αφορά το Αιγαίο, τις Κυκλάδες και τον κυκλαδικό πολιτισμό. Είναι πάρα πολύ σημαντικό, ακόμα και αν δυσκολεύεστε να το κατανοήσετε.

Η Συλλογή θα εκτεθεί στην αίθουσα, που σας περιέγραψα, για 25 συνολικά χρόνια. Η επιστροφή στην Ελλάδα θα αρχίσει από τον ενδέκατο χρόνο. Για τα δέκα πρώτα χρόνια της Συμφωνίας, από τον Ιανουάριο του 2024, μέχρι τον Δεκέμβρη του 2033, η συλλογή θα εκτίθεται στο Μητροπολιτικό Μουσείο, όπως είπα, με την επισήμανση ότι είναι δάνειο της Ελληνικής Δημοκρατίας. Και όλα τα άλλα δεν είναι τουριστική προβολή. Η προβολή της πολιτιστικής κληρονομιάς ενός λαού δεν είναι τουριστική προβολή, αλλά ακόμα και αν ήταν, θα ήταν πάρα πολύ σημαντικό, όταν το μεγαλύτερο μέρος του ΑΕΠ του ελληνικού λαού εξαρτάται από τον τουρισμό. Αυτό θέλετε να το παραβλέπετε, βεβαίως, γιατί δεν σας βολεύει.

Τον ενδέκατο χρόνο, λοιπόν, θα αρχίσει η επιστροφή, στην Ελλάδα, 15 αρχαιοτήτων, ανά πενταετία, 1/1/2034, 1/1/2039, 1/1/2044. Η μεταφορά τους προς τη χώρα δεν θα επιβαρύνει το ελληνικό δημόσιο - και δεν είναι λίγα τα χρήματα ούτε των ασφαλίστρων, ούτε των μεταφορών - αλλά θα επιβαρύνει το Μητροπολιτικό Μουσείο. Και θα εκτεθούν - και εδώ λέω ότι δεν προσέξατε αυτά, που διαβάσατε, σε ελληνικά μουσεία, όχι στο Κυκλαδικό, σε ελληνικά μουσεία, όπως θα εγκρίνει, κάθε φορά, το Υπουργείο Πολιτισμού.

Και επειδή άκουσα όλους, ξαφνικά, να έχουν ένα πολύ μεγάλο ενδιαφέρον για το μουσείο του Κυκλαδικού Πολιτισμού, στη Νάξο, σας λέω ότι όταν το Μουσείο θα ολοκληρωθεί, προφανώς, θα δεχθεί τις συγκεκριμένες αρχαιότητες, όταν έρθουν, διότι εκεί είναι ο χώρος, στον οποίο ανήκουν. Λέει «ελληνικά μουσεία» και δεν λέει «κυκλαδικό μουσείο».

Τον 25ο χρόνο, το 2048, θα λήξει η έκθεση της συλλογής στο ΜΕΤ. Οι αρχαιότητες, που θα βρίσκονται εκεί, θα επιστραφούν στην Ελλάδα, πάλι χωρίς επιβαρύνσεις και θα εκτεθούν στα ελληνικά μουσεία, όπως θα αποφασίσει, τότε, το Υπουργείο Πολιτισμού, στα 25 χρόνια. Τότε, όσοι έχουν την ευθύνη, θα αποφασίσουν τι θα γίνει.

Επιπλέον και αυτό ας μη το θεωρείτε αμελητέο, διότι ο ελληνικός πολιτισμός και οι ελληνικές κλασικές σπουδές, τα τελευταία χρόνια, συνεχώς περιορίζονται, περιορίζονται στο εξωτερικό. Οι έδρες γίνονται λιγότερες και τα ποσά, τα οποία διαθέτουν για προβολή του ελληνικού πολιτισμού ξένα πανεπιστήμια και για εκμάθηση και για διδασκαλία, για όλα αυτά, περιορίζονται. Είναι, λοιπόν, πάρα πολύ σημαντικό στην επιστημονική ομάδα του καταλόγου της συλλογής να υπάρχουν Έλληνες ειδικοί, που θα ορίσει το Υπουργείο Πολιτισμού. Επίσης, είναι πάρα πολύ σημαντικό, ακόμα και αν το ειρωνεύεστε, ότι το Μητροπολιτικό Μουσείο θα πληρώνει Έλληνες επιστήμονες, Έλληνες αρχαιολόγους, θα τους χορηγεί υποτροφίες, για να μπορούν να δουλεύουν στη Νέα Υόρκη.

Και αυτά είναι μόνο κάποια από τα ανταποδοτικά. Διότι, πάλι, αν διαβάζατε τη Συμφωνία, θα βλέπατε ότι μέχρι το Νοέμβριο του 2022, δηλαδή, μέσα στους επόμενους δύο μήνες, θα υπογραφεί ξεχωριστό συμφωνητικό, για τα επιπλέον ανταποδοτικά. Επίσης, αυτό το οποίο ηθελημένα ή αθέλητα παραβλέπετε είναι η πρόβλεψη ότι σε περίπτωση που ανακύψουν διαφωνίες, οποιασδήποτε μορφής διαφωνίες, αυτές θα επιλύονται από τα δικαστήρια της Αθήνας και η νομοθεσία, που θα εφαρμόζεται, θα είναι η νομοθεσία της Ελλάδος.

Αν αυτό δεν το είδατε, θα ήθελα να σας το επισημάνω, γιατί η σημασία του είναι τεράστια. Η Συμφωνία αυτή αφήνει ένα ισχυρό αποτύπωμα, για δύο λόγους. Ο πρώτος λόγος αφορά στο ότι επιστρέφει, στην Ελλάδα, η μεγαλύτερη σε αριθμό αρχαιοτήτων συλλογή, που έχει επιστρέψει ποτέ. Επίσης, θα είναι χωρίς δικαστική αντιδικία. Διότι, η δικαστική αντιδικία, σε πάρα πολλές περιπτώσεις, έχει ουσιαστικές δυσχέρειες, τις οποίες είχε αναγνωρίσει και η δική σας η Κυβέρνηση, όταν κάνατε διαπραγματεύσεις, ουσιαστική δυσχέρεια και θα μπορούσε να έχει και αβέβαιο αποτέλεσμα.

Εν τέλει, όλο αυτό γίνεται, χωρίς καμία απολύτως οικονομική επιβάρυνση για το ελληνικό δημόσιο. Η σημαντικότερη, όμως, διάσταση της Συμφωνίας, που εισάγεται για κύρωση στη Βουλή, είναι στην πολιτισμική πρόταση, που κομίζει η Ελλάδα, σχετικά με τις επιστροφές πολιτιστικών αγαθών, χωρίς να αλλάζει απολύτως την αρχαιολογική νομοθεσία. Είναι μια πρόταση, που εξασφαλίζει το θεμελιώδες πρόταγμα της πολιτιστικής πολιτικής του Υπουργείου Πολιτισμού, που είναι η ανάκτηση των αγαθών της Ελλάδας και μάλιστα, το εξασφαλίζει κυριαρχικά και εκτός δικαστικού πλαισίου.

Κυρίες και κύριοι βουλευτές, η επιστροφή των πολιτιστικών αγαθών μιας χώρας, συνιστά νομική και ηθική υποχρέωση της. Η ανταπόκριση στην υποχρέωση αυτή δεν επιτυγχάνεται μόνο, μέσω δικαστικής διεκδίκησης, αλλά και μέσω ηπίων στρατηγικών, που σκοπούν στην οικειοθελή παράδοση των αγαθών, χωρίς τα προβλήματα, που μπορεί να δημιουργήσει μια δικαστική εμπλοκή, συνθήκη, που σε πολλές περιπτώσεις είναι ιδιαίτερα κρίσιμη.

Πέρα από τους λόγους της απόσυρσης, στους οποίους τοποθετήθηκα, προηγουμένως, επισημαίνω και διάφορα άλλα θέματα, που έχουν τεθεί, σε έγγραφα της Αξιωματικής Αντιπολίτευσης, αλλά και διάφορα από αυτά, που άκουσα, σήμερα.

Επαναλαμβάνετε, προφανώς για λόγους εντυπώσεων, ότι επιχειρούμε να εξαπατήσουμε το ελληνικό Κοινοβούλιο, παρασύροντάς το σε καταφανώς παράνομες πράξεις. Ομολογώ ότι θα ήθελα ν’ ακούσω την εξαπάτηση του Κοινοβουλίου, διότι δεν είμαστε, σε τελευταία ανάλυση, υποχρεωμένοι να φέρουμε τη Σύμβαση. Τη φέρνουμε για λόγους διαφάνειας και ενημέρωσης του Κοινοβουλίου.

Θα ήθελα, επίσης, να σας πω κάτι, που όσοι δεν έχετε διαπραγματευτεί ποτέ, δικαιολογείστε να μην το ξέρετε, όσοι, όμως, έχετε διαπραγματευτεί, θα ξέρετε ότι οι διαπραγματεύσεις δεν γίνονται ούτε με 500 ανθρώπους, ούτε με ανοιχτές πόρτες. Έτσι, δεν επιτυγχάνει κανείς διαπραγμάτευση σε θέματα συμφωνιών.

Η Συμφωνία, που φέρνει προς κύρωση το Υπουργείο Πολιτισμού, αποδεικνύει τη σοβαρότητα της δέσμευσής του να αποκαταστήσει τα πολιτιστικά αγαθά της χώρας, με τρόπο, που ενδείκνυται, κάθε φορά. Πρόκειται για μια Συμφωνία, με επωφελείς, ακόμα και για τις δευτερεύουσας σημασίας, ρυθμίσεις, όπως η έλλειψη και της παραμικρής οικονομικής επιβάρυνσης του ελληνικού δημοσίου και, κυρίως, ότι οι διαφορές, οι όποιες διαφωνίες προκύψουν, εάν προκύψουν, θα επιλύονται από ελληνικά δικαστήρια και σύμφωνα με τους ελληνικούς νόμους.

Πρόκειται για μια Συμφωνία, με ιδιαίτερο πολιτιστικό βάρος, διότι ενισχύει, σε αντίθεση με αυτά, που λέτε, την ηθική του επαναπατρισμού, εκπέμπει μήνυμα ισχυρού συμβολισμού και συντελεί στη δημιουργία ενός κατάλληλου υπόβαθρου, που ευνοεί τις εθνικές μας επιδιώξεις.

Πρόκειται για μια Συμφωνία εθνικής πολιτιστικής στρατηγικής, η οποία κανονικά θα έπρεπε να υπερβαίνει διάφορες κομματικές προσεγγίσεις.

Σε τελευταία ανάλυση, και κλείνω κύριε Πρόεδρε, θέλετε πίσω τις 161 αρχαιότητες, όλες στο σύνολό τους; Θέλετε την προβολή της Ελλάδας στη Νέα Υόρκη; Είναι σαφή αυτά τα πράγματα!

Μας κατηγορήσατε για επαρχιωτισμό. Εγώ σας λέω, λοιπόν, ότι ως πατριώτες αποδίδουμε στις επόμενες γενιές των Ελλήνων τις 161 αρχαιότητες και ενδυναμώνουμε την πολιτιστική κληρονομιά σε όλο τον κόσμο. Ο επαρχιωτισμός είναι γνωστό ότι αφορά άλλους, όχι εμάς.

Τέλος, μη μας κουνάτε το δάχτυλο όσοι με τον Ποινικό Κώδικα μειώσατε τις ποινές των αρχαιοκαπήλων, όταν τον ψηφίσατε, λίγο πριν τις εκλογές του 2019 και όταν ήταν η πρώτη νομοθετική ρύθμιση, την οποία επανέφερε η Κυβέρνηση Μητσοτάκη, οι αρχαιοκάπηλοι να τιμωρούνται με τις αυστηρότερες ποινές, όπως προέβλεπε ο ν. 3028 και όχι με αυτές που εσείς νομοθετήσατε!

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε, κυρία Υπουργέ.

Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ**: Μια διευκρινιστική ερώτηση, κυρία Υπουργέ. Είπατε

«Δεν είμαστε υποχρεωμένοι να τη φέρουμε στο Κοινοβούλιο». Τι εννοούσατε;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού)**: Αυτό που εννοούσα είναι ότι δεν υπήρχε κάποιος νόμος, που να υποχρεώνει να φέρουμε τη Σύμβαση στη Βουλή. Εμείς ζητήσαμε στη Συμφωνία, την οποία υπογράψαμε, στις 21/7/2022, να εισαχθεί προς κύρωση στη Βουλή. Αυτό είπα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Συγνώμη, κύριε Πρόεδρε, επειδή καταντούμε να γινόμαστε αγενείς και έχετε δίκιο ότι δεν είναι σωστό να διακόπτουμε την Υπουργό, αλλά δεν έχουμε τη δυνατότητα σε κύρωση ούτε να μιλήσουμε, όπως πρέπει, ούτε είναι ο αριθμός των Βουλευτών, που πρέπει. Θα ήθελα εδώ, λοιπόν, να πω ότι, επειδή ακούσαμε πολλά από την Υπουργό, έχουμε όλα τα στοιχεία στα οποία ψεύδεται καταφανώς.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Αναγνωστοπούλου, μιλήσατε για όσο χρόνο θέλατε και μίλησαν όλοι οι βουλευτές, που ζήτησαν τον λόγο. Προς διευκρίνιση και αποφυγή εντυπώσεων.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Μα, θα έπρεπε να ακούσουμε την Υπουργό πρώτα, να γίνει μια συζήτηση, γι’ αυτό είναι οι Επιτροπές, εδώ γίνεται μια συνεδρίαση Επιτροπής εν τάχει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Γνωρίζετε τη διαδικασία; Η Υπουργός, σε όλες τις διαδικασίες συζήτησης σχεδίων νόμων, μιλάει, όποτε θέλει. Μίλησε πρώτα η Εισηγήτρια της Πλειοψηφίας, στη συνέχεια, μιλήσατε εσείς και οι υπόλοιποι συνάδελφοι. Ο κάθε Υπουργός και η κάθε Υπουργός παίρνει τον λόγο, όποτε το επιθυμήσει.

Εισερχόμαστε στην ψήφιση του σχεδίου νόμου.

Γίνεται δεκτό το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα, ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης» επί της αρχής, επί των άρθρων και στο σύνολό του;

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Υπέρ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας) :** Κατά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Επιφύλαξη.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κατά.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ):** Επιφύλαξη.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25):** Κατά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού έγινε δεκτό επί της αρχής, επί των άρθρων και στο σύνολό του, κατά πλειοψηφία. Σας ευχαριστώ.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Μιλτιάδης Χρυσομάλλης, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 19.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ H ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**